Keuntungan TNB susut pada suku pertama 2022

KUALA LUMPUR, 31 Mei- Keuntungan bersih Tenaga Nasional Berhad (TNB) susut kepada RM893.10 juta pada suku pertama 2022.Ini berbanding RM958.70 juta pada tempoh sama tahun lepas. Namun, pendapatannya telah meningkat 36.4% tahun ke tahun kepada RM15.65 bilion daripada RM11.47 bilion sebelum itu. Manakala perbelanjaan operasi, meningkat sebanyak 46.9% tahun ke tahun kepada RM13.43 bilion berikutan harga bahan api yang lebih tinggi.TNB meramalkan prestasi munasabah tahun ini dengan pelaksanaan Tempoh Kawal Selia 3 (RP3) yang berkuat kuasa 1 Februari lalu. Kumpulan itu akan terus berhati-hati terhadap kenaikan harga arang batu yang berpanjangan dan kesan daripada peningkatan prospek risiko kredit pelanggan.


Malaysia kecam pencerobohan Israel di Masjid Al-Aqsa

PUTRAJAYA, 31 Mei - Malaysia mengecam sekeras-kerasnya serangan dan pencerobohan oleh pelampau dan pegawai Israel di Masjid Al-Aqsa dan kawasan sekitarnya pada hari Ahad, 29 Mei 2022.Wisma Putra dalam satu kenyataannya menyebut, pencerobohan yang dirancang di tapak suci umat Islam dan perhimpunan perarakan bendera di Kota Lama adalah provokasi dan pelanggaran yang jelas terhadap kesucian bMasjid Al-Aqsa serta kawasan sekitarnya."Serbuan terbaharu di Masjid Al-Aqsa ini sememangnya merupakan tindakan pencerobohan oleh rejim penjajah Israel dan pelampau Israel yang akan menyemarakkan lagi api permusuhan di dalam serta di luar rantau tersebut"."Malaysia menyeru masyarakat antarabangsa untuk segera menuntut rejim Israel menghentikan sebarang tindakan provokasi bagi menjamin keamanan dan kestabilan. Malaysia berdiri teguh solidariti bersama rakyat Palestin, dan menegaskan status Al-Quds Al-Sharif sebagai tapak Suci Umat Islam," kata Wisma Putra.Tambah kenyataan tersebut, Malaysia juga sentiasa menzahirkan sokongan yang tidak berbelah bahagi dan solidariti bersama rakyat Palestin serta perjuangan mereka untuk mencapai kebebasan mutlak daripada pendudukan haram Israel, sekaligus merealisasikan aspirasi untuk sebuah Negara Palestin yang merdeka berdasarkan sempadan pra-1967, dengan Baitulmaqdis sebagai ibu kota.

(Pelampau Israel menyerang penduduk Palestin di Kota Lama Baitulmaqdis pada Hari Baitulmaqdis, cuti Israel meraikan penawanan Kota Lama semasa perang Timur Tengah 1967- AP)


Kubang Pasu berpotensi jadi hab coklat - Sanusi

CHANGLUN, 31 Mei- Daerah Kubang Pasu di Kedah berpotensi dijadikan hab coklat selain sebagai hab pendidikan dan logistik. Menteri Besar Kedah, Dato' Seri Muhammad Sanusi Md Nor berkata Kubang Pasu merupakan pintu masuk pelancong yang datang dari Thailand dan berperanan menjadi tempat persinggahan wajib pelancong yang keluar masuk sempadan. Menurut Dato’ Seri Muhammad Sanusi, coklat boleh dijadikan salah satu produk untuk dimajukan dan sebagai ole-ole untuk dibawa pulang oleh keluarga pelajar institusi pendidikan tinggi dan sekolah berasrama penuh di Kubang Pasu. Justeru beliau berharap industri pembuatan coklat dapat dibangunkan secara besar-besaran di negeri itu. Ini kerana pasaran coklat khususnya di Langkawi begitu besar tetapi tidak dapat menampung permintaan pelancong selepas industri pelancongan Langkawi dibuka semula.  "Saya harap perkara-perkara ini akan diberi perhatian oleh pegawai daerah Kubang Pasu, untuk kita lihat apa yang boleh dilakukan untuk mengembangkan lagi industri coklat ini, mungkin boleh buat networking untuk kilang ni berkembang lagilah. Insya-Allah kita punya infra pun nak kena dibangunkan lagi," kata beliau ketika ditemui pemberita di kilang pengeluar coklat, CNW Jitra Manufacturing di Pusat Industri Kecil dan Sederhana (IKS) KEDA Napoh di Changlon, Kedah.

Beliau berharap CNW Jitra Manufacturing bukan sahaja berperanan sebagai kilang coklat tetapi juga pemangkin dan pembiak kepada kelahiran usahawan lain dalam industri coklat keluaran bumiputera.


Kebocoran paip dasar laut, kerja baik pulih selepas selesai audit kerosakan

SIK, 31 Mei - Kerja-kerja pembaikan paip dasar laut yang bocor dari tanah besar ke pulau Langkawi akan dimulakan selepas selesai kerja-kerja mengaudit kerosakan yang memakan belanja sebanyak RM50 juta. Menteri Besar Kedah, Datuk Seri Muhammad Sanusi Md Nor berkata untuk tujuan itu pihaknya telah memohon peruntukan tambahan daripada Kerajaan Persekutuan melalui Kementerian Alam Sekitar dan Air (KASA)."Kita audit dulu, jadi kepakaran itulah kita kena proses, tender kena buat, pelantikan yang ikut prosedur biasa ini memang lambat.

"Teknologi untuk audit paip itu ambil daripada Belanda, dia ada maklumkan peruntukan RM50 juta, lebih baik kita pastikan yang paip itu betul-betul boleh diperbaiki," katanya kepada pemberita selepas Majlis Mesra Aidilfitri Kementerian Tenaga dan Sumber Asli (KeTSA) di sini.Ia membabitkan 23 paip dasar laut selepas kebocoran dikesan pada jarak tiga kilometer atau di tengah laut antara Perlis dan Langkawi. Kerosakan tersebut dipercayai akibat sauh kapal yang terkena paip yang memberi kesan kepada kehilangan air terawat sejumlah 20 juta liter sehari.

Dalam perkembangan lain, Muhammad Sanusi memberitahu sebarang aktiviti yang menjurus kepada amalan khurafat di puncak Gunung Jerai akan dibenteras.Ia bagi mengelakkan salah tafsir masyarakat terhadap lokasi berkenaan yang terkenal dengan produk pelancongan terutama pemandangan indah sawah padi negeri Kedah.

Sebelum ini, video yang tular di media sosial mengundang kritikan orang ramai selepas menunjukkan tindakan beberapa individu yang didakwa melakukan amalan khurafat di Gunung Jerai.


84 petugas haji tiba di Jeddah

JEDDAH, 31 Mei - Kumpulan ke-dua 84 petugas haji selamat tiba di Lapangan Terbang Antarabangsa King Abdul Aziz, di sini, kira-kira pukul 7.20 malam waktu tempatan.Ketibaan kumpulan ini disambut petugas pejabat Konsul Haji Malaysia di Jeddah. Mereka kemudian dibawa ke Wisma Tabung Haji, Jeddah untuk taklimat lanjut. Kumpulan petugas ini seterusnya ke Mekah, untuk melaksanakan umrah dan memulakan operasi musim haji kali ini.

Petugas  haji  tersebut terdiri daripada pasukan perubatan Kementerian Kesihatan Malaysia (KKM), Kaki tangan Tabung Haji dan lima petugas  Media.

RTM selaku badan penyiar rasmi  musim haji 1443 menghantar dua wakil bagi membuat liputan haji sepanjang 52 hari di sana. Mereka ialah wartawan Faisal Jamal dan Jurukamera Azahan Sulaiman.

Terdahulu, kumpulan pertama petugas haji sudah tiba di tanah suci, iaitu seramai 13 orang.

Keseluruhan, sebanyak 48 penerbangan sewa khas digunakan bagi operasi haji tahun ini, menggunakan pesawat A330-200 Malaysia Airlines dan Saudia Airlines.

Lapan stesen berlepas akan digunakan untuk para jemaah haji di seluruh Malaysia bagi urusan melapor diri.

Stesen berlepas itu ialah di Kota Bharu, Kuala Terengganu, Alor Setar, Bayan Lepas, Senai, Kuching, Kota Kinabalu dan Lapangan Terbang Antarabangsa Kuala Lumpur (KLIA).

Sebelum ini Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman memaklumkan, keseluruhan sebanyak 340 petugas haji dijadual digerakkan ke Arab Saudi bagi menjayakan perjalanan operasi ibadah haji pada tahun ini.

Pada musim haji sebelum ini, seramai 650 orang petugas digerakkan, berbanding tahun ini hanya 340 orang.

Berita berkaitan 340 petugas haji ke Arab Saudi jayakan operasi haji 2022


Perak bakal jalankan pembenihan awan atasi masalah paras air empangan surut

TAIPING, 31 Mei - Kerajaan Perak akan menjalankan pembenihan awan untuk mengatasi masalah paras air di Empangan Kolam Bukit Merah di Bagan Serai yang semakin surut.Dalam pada itu, Perak juga merancang untuk membina terowong air yang menghubungkan Sungai Perak dan empangan Bukit Merah bagi mengatasi masalah kekurangan bekalan air pada musim kemarau.  Menteri Besarnya, Datuk Seri Saarani Mohamad berkata kos pembinaan terowong tersebut masih di peringkat kajian.  "Memang ada dalam perancangan kita untuk membina terowong pembinaan air daripada Sungai Perak ke empangan Bukit Merah, bukan setiap masa, pada waktu-waktu yang dia memerlukan contoh pada musim kemarau."Kita perlu tap air dari Sungai Perak untuk dibekalkan ke Bukit Merah tapi kos dia masih dalam peringkat kajian," katanya.

Beliau menyatakan demikian selepas hadir pada Program Menteri Besar bersama Rakyat (Mesra) Daerah Larut, Matang dan Selama di Changkat Jering, di sini. Tambah Saarani, buat masa ini kerajaan negeri akan menyediakan peruntukan dan membuat permohonan kepada Kementerian Pertanian dan Industri Makanan (MAFI) untuk projek pembenihan awan bagi mengisi air di kawasan berkenaan.


Kesedaran terhadap pengurusan sisa pepejal masih rendah - SWCorp

CYBERJAYA, 31 Mei - Kesedaran orang ramai terhadap kepentingan pengurusan sisa pepejal di negara ini masih rendah dan perlu sentiasa didedahkan dengan maklumat.Pengerusi Perbadanan Pengurusan Sisa Pepejal dan Pembersihan Awam (SWCorp), Datuk Rizalman Mokhtar berkata dianggarkan lebih 38,000 tan sisa domestik dan 17,000 tan sisa makanan dihasilkan rakyat Malaysia setiap hari ketika ini.Malah jumlah tersebut akan meningkat sehingga 20% setiap kali menjelang musim perayaan."Masalah ini dihadapi setiap tahun dan ia memerlukan perubahan sikap orang ramai dalam memastikan pengurusan sisa pepejal yang lebih efektif."Banyak lagi kita perlu buat dan tidak boleh berputus asa. Kita yakin bila tiba masanya rakyat akan sedar keperluan untuk bersama dengan SWCorp dan kerajaan dari segi menguruskan sisa pepejal ini," katanya ketika ditemui pada Majlis Sambutan Hari Raya SWCorp, di sini.

Menurut Rizalman, ketika ini pihak SWCorp sedang giat melakukan pelbagai usaha dalam memastikan tahap pengurusan sisa pepejal di negara ini sentiasa baik.Namun pendekatan terbaik dalam mengurusan sisa pepejal adalah bermula daripada sikap dan tahap kesedaran rakyat yang menjadi sumber asal kepada masalah tersebut.Dalam pada itu katanya, SWCorp juga pada masa sama sedang meneliti kaedah dan teknologi terbaharu pengurusan sisa pepejal yang dilihat mempunyai keupayaan yang bersesuaian selain berpotensi mampu mengurangkan tanggungan kos yang sedia ada."Sebenarnya banyak cadangan yang telah kita terima dan kita sedang mengkaji kalau kita dapat teroka perkara-perkara baharu yang kita rasa ia akhirnya dapat menambah baik dari segi mutu dan pengurusan sisa pepejal ini," tambahnya. Ketika ini, lebih RM2 bilion terpaksa dibelanjakan setiap tahun untuk menguruskan sisa pepejal di negara ini.


HFMD di Johor terkawal

JOHOR BAHRU, 31 Mei - Sebanyak 25 wabak aktif Penyakit Tangan, Kaki dan Mulut (HFMD) dilaporkan di Johor bagi minggu epidemiologi (ME) 21/2022, menjadikan keseluruhan kes 3,743 kes setakat ini.  Johor Bahru merekodkan jumlah tertinggi dengan 15 kes; diikuti Kluang (lima); Kota Tinggi dan Tangkak masing-masing (dua) serta Kulai, satu kes.  Menurut Exco Kesihatan dan Perpaduan negeri, Ling Tian Soon, 88.8% kes dalam kalangan kanak-kanak berusia hingga 6 tahun, di ikuti 9.8% kanak-kanak berusia 7 hingga 12 tahun dan selebihnya berusia lebih 13 tahun.

35 kes berlaku di taska, 13 di rumah persendirian, lima di tadika, empat di prasekolah dan dua di pusat jagaan harian.  Bagaimanapun, penularan HFMD di Johor masih terkawal.


Bom lama jenis mortar ditemui dalam longkang

KEPONG, 30 Mei - Objek dipercayai sebutir bom lama dijumpai orang awam semasa sedang menjalankan kerja-kerja pembinaan di dalam longkang di tepi Jalan Taman Pusat Kepong, di sini tengah hari tadi.Ketua Polis Daerah Sentul, ACP Beh Eng Lai berkata, pihaknya menerima panggilan kecemasan pukul 12.30 tengah hari.Menurutnya, pasukan polis dari Unit Pemusnah Bom (UPB) Ibu Pejabat Kontinjen (IPK) Kuala Lumpur bergegas ke lokasi untuk pemeriksaan."Hasil pemeriksaan mendapati bom tersebut tidak lagi aktif serta berbahaya."Pegawai UPB mengesahkan bahawa objek yang ditemui sebutir bom mortar practice 40 mm berwarna putih yang kebiasaannya digunakan dalam latihan ketenteraan," katanya menerusi satu kenyataan media pada Isnin.

(Sebutir bom mortar practice 40 mm berwarna putih ditemukan dalam longkang di Kepong/FOTO PDRM)

Katanya, bom itu kemudian dibawa ke Cawangan Persenjataan IPK Kuala Lumpur untuk tindakan lanjut.Tambahnya, orang awam dinasihatkan supaya tidak membuat sebarang spekulasi sehingga menimbulkan kegusaran."Orang ramai juga dinasihati untuk segera menghubungi Bilik Gerakan IPD Sentul di talian 03-40482222 sekiranya menjumpai sebarang objek yang mencurigakan dan tidak mengambiltindakan sendiri bagi mengelakkkan sebarang perkara yang tidak diingini berlaku," katanya.


96 rumah di Perlis rosak dibadai ribut sejak Sabtu lalu

KANGAR, 30 Mei - Tiga siri kejadian hujan lebat beserta angin kencang yang melanda Perlis sejak Sabtu lalu hingga 6 petang tadi telah menjejaskan 96 buah rumah.Kebanyakan rumah rosak pada bahagian bumbung serta struktur rumah diterbangkan angin dan dihempap pokok yang tumbang.Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor, mengesahkan jumlah berkenaan hasil bancian dan siasatan pihaknya bersama Jabatan Kebajikan Masyarakat (JKM) sehingga petang tadi."Saya mohon kepada semua mangsa supaya membuat laporan dan memberikan maklumat kepada agensi serta ketua masyarakat bagi membolehkan tindakan selanjutnya diambil segera bagi membantu mereka yang terjejas akibat kejadian," katanya di sini hari ini.

Kawasan Kangar merekodkan sebanyak 55 buah rumah; Arau dengan 32 buah rumah dan Padang Besar sebanyak 9 kediaman.Kejadian ribut yang berlaku pada petang Sabtu dan petang semalam sahaja telah mengakibatkan 80 buah rumah terjejas.Manakala kejadian ribut yang berlaku kira-kira pukul 10 pagi tadi mengakibatkan 16 buah rumah lagi terjejas.Usaha bersama pelbagai pihak telah digerakkan bagi membantu penduduk terjejas berikutan keadaan hujan lebat dan angin kencang sedang melanda kawasan itu.


Khairy dilantik Naib Pengerusi Lembaga Eksekutif WHO

KUALA LUMPUR, 30 Mei- Mesyuarat Lembaga Eksekutif Ke-151 Pertubuhan Kesihatan Sedunia (WHO) sebulat suara melantik Menteri Kesihatan, Khairy Jamaluddin, sebagai Naib Pengerusi Lembaga Eksekutif WHO bagi mewakili rantau Asia Pasifik.Pengumuman pelantikan bermula tahun ini sehingga tahun depan itu dibuat di Geneva hari ini.Pelantikan berkenaan adalah berdasarkan prinsip giliran antara rantau geografi, dengan Malaysia ketika ini adalah ahli Lembaga Eksekutif WHO sejak tahun lalu sehingga 2024.Menyifatkan pelantikan itu sebagai penghormatan buat negara, Khairy memberi jaminan akan menggunakan kedudukannya dalam WHO dan Perhimpunan Kesihatan Sedunia (WHA) untuk membawa suara Malaysia ke pentas kesihatan dunia."Selepas Malaysia diberi penghormatan sebagai Naib Presiden WHA, hari ini Malaysia dipilih sebagai Naib Pengerusi Lembaga Eksekutif WHO."Alhamdulillah, Kementerian Kesihatan (KKM) akan terus membawa suara Malaysia ke pentas kesihatan dunia," katanya menerusi Twitter, hari ini.Sementara itu, Ketua Pengarah Kesihatan, Tan Sri Dr Noor Hisham Abdullah, berkata pelantikan itu adalah julung kali buat Malaysia dan disifatkan sebagai satu penghormatan untuk negara.Beliau juga melihat pelantikan Khairy itu sebagai peluang untuk Malaysia melaksanakan perkara yang tepat untuk rakyat dan komuniti tempatan dan global, ketika krisis melanda dunia."Malaysia sentiasa berada di barisan hadapan dalam usaha memajukan kesihatan awam global."Di samping kepimpinan yang kukuh dalam pembedahan yang selamat dan kos berpatutan, Malaysia akan menyumbang pada kejayaan dalam usaha WHO mengetuai komuniti antarabangsa dalam pelbagai bidang."Ini termasuklah dalam bidang tindak balas COVID-19, inovasi digital kesihatan, penuaan sihat dan aktif, kesihatan mental, penyakit tidak berjangkit (NCD) dan perubahan iklim," katanya dalam ucapan tahniah kepada Khairy menerusi Facebook.

Dr Noor Hisham berkata, Malaysia akan menggunakan suaranya sebagai Naib Presiden Perhimpunan Kesihatan Sedunia dan Naib Pengerusi Lembaga Eksekutif WHO, untuk memperjuangkan isu penting bersama yang dihadapi di rantau ini serta komuniti global."Sebagai solidariti, kami akan membangkitkan isu semasa seperti Peraturan Kesihatan Antarabangsa (IHR), ketaksaksamaan vaksin, sistem kesihatan dan semua yang berkait dengan kesiapsiagaan dan tindak balas kesihatan awam global untuk memenangi pertempuran kesihatan awam bersama-sama," katanya.Lembaga Eksekutif WHO dianggotai 34 anggota teknikal berkelayakan yang dipilih untuk berkhidmat selama tiga tahun, dengan fungsi utama untuk melaksanakan keputusan dan dasar yang dicapai dalam WHA, serta menasihat dan memudahkan tugas berkaitan.Selain Malaysia, beberapa negara lain yang menganggotai Lembaga Eksekutif WHO ketika ini termasuklah Korea Selatan, Jepun, China, United Kingdom, Russia, Perancis, Denmark, India, Amerika Syarikat, Kanada dan Brazil.


Pasangan suami isteri teruja bawa bayi 15 bulan hadiri konvokesyen

BALING, 30 Mei- Sepasang suami isteri yang merupakan graduan Universiti Islam Antarabangsa Sultan Abdul Halim Mu'adzam Shah (UniSHAMS) teruja apabila berpeluang membawa bersama anak sulung lelaki berusia 15 bulan ke istiadat konvokesyen mereka selepas tertangguh sejak dua tahun lepas.Graduan Ijazah Sarjana Muda Bahasa Arab, Ilham Md Nazan, 26, berkata beliau dan suami Abdul Aziz Ahmad, 27, yang menamatkan pengajian pada tahun 2019, sepatutnya mengikuti istiadat konvokesyen pada tahun 2020, namun ia tertangguh ekoran pandemik COVID-19."Pada tahun 2020, saya berkahwin, dan tahun ini kami menerima berita gembira apabila majlis konvokesyen khas akan diadakan. Saya bersyukur sangat walaupun ibu dan ayah tidak dapat bersama, namun kami teruja kerana dapat membawa anak kami, Ahmad bersama ke majlis ini," katanya.Beliau berkata demikian kepada Bernama selepas Istiadat Konvokesyen Khas UniSHAMS di kampus induk Kuala Ketil dekat sini hari ini. Penganugerahan dalam istiadat konvokesyen itu disempurnakan Naib Canselor UniSHAMS Prof Dr Asmadi Mohamed Naim.Ilham berkata beliau dan suami yang juga merupakan graduan Ijazah Sarjana Muda Bahasa Arab berkenalan di UniSHAMS semasa kedua-duanya menyertai persatuan Bahasa Arab dengan mereka masing-masing memegang jawatan sebagai Timbalan Pengerusi 2 dan Timbalan Pengerusi 1.

"Kini kami berdua mengajar di sekolah yang sama iaitu di Maahad Al-Iman Pantai Cicar dekat sini, bezanya saya mengajar murid sekolah rendah dan suami mengajar pelajar sekolah menengah," katanya.Menurutnya, beliau dan suami berhasrat menyambung pengajian peringkat sarjana dalam bidang yang sama sambil bekerja."Mungkin ada cabarannya nanti namun dengan kesabaran dan kesungguhan, kami pasti melepasinya dan saya berharap agar anak saya juga akan mengikut jejak langkah kami berdua kelak. Saya mahu lihat anak saya pula nanti berdiri di atas pentas sama menerima ijazahnya nanti," katanya.


Enam individu dilantik ahli panel badan pemantau bebas SPRM

PUTRAJAYA, 30 Mei – Seramai enam individu telah dilantik secara pentadbiran oleh Perdana Menteri, Datuk Seri Ismail Sabri Yaakob sebagai ahli panel badan pemantau bebas Suruhanjaya Pencegahan Rasuah Malaysia (SPRM) bagi tempoh dua tahun.SPRM berkata, daripada enam individu yang dilantik itu, lima daripada mereka telah dilantik sebagai ahli Panel Penilaian Operasi (PPO) yang merupakan lantikan semula.“Salah seorang daripada mereka pula dilantik sebagai ahli Panel Perundingan dan Pencegahan Rasuah (PPPR) baharu bagi menggantikan seorang ahli panel bebas tersebut yang meletak jawatan pada Disember tahun lalu.“Surat cara pelantikan PPO dan PPPR itu telah disampaikan oleh Ketua Pesuruhjaya SPRM, Tan Sri Azam Baki di Ibu Pejabat SPRM, Putrajaya hari ini,” katanya dalam satu kenyataan hari ini.Menurut kenyataan itu, kesemua individu yang dilantik terdiri daripada golongan profesional serta pakar dari pelbagai bidang untuk mewakili masyarakat bagi memantau pelaksanaan fungsi dan operasi SPRM.“Ahli-ahli PPO lantikan semula terdiri daripada Mantan Timbalan Ketua Bahagian II Bahagian Pendakwaan Jabatan Peguam Negara, Datuk Ahmad Rosli Mohd. Sham sebagai Pengerusi; mantan Setiausaha Kerajaan Negeri Kelantan, Datuk Mohd. Faudzi Che Mamat dan mantan Timbalan Ketua Pegawai Eksekutif (Pematuhan), Lembaga Hasil Dalam Negeri, Datuk Abdul Manap Dim.“Ia diikuti oleh Mantan Timbalan Ketua Pengarah (Penguatkuasaan dan Pematuhan), Jabatan Kastam Diraja Malaysia, Datuk Azimah Abd. Hamid dan Mantan Timbalan Pengarah Bahagian Perisikan Kewangan dan Penguatkuasaan, Bank Negara, Dr. Mazlan Ahmad,” katanya.Tambah kenyataan itu, Naib Pengerusi Eksekutif, Malaysian Resources Corporation Berhad (MRCB), Tan Sri Mohamad Salim Fateh Din pula dilantik sebagai ahli PPPR terbaharu.“Tempoh pelantikan ahli PPO dan PPPR ini berkuat kuasa mulai 1 April 2022 hingga 31 Mac 2024,” katanya.


Salmonella: Syarikat import mentega kacang jenama 'Jif' diminta tarik balik produk di pasaran

KUALA LUMPUR, 30 Mei-Kementerian Kesihatan (KKM) telah meminta syarikat yang mengimport produk mentega kacang berjenama ‘Jif’, untuk menarik balik produk itu daripada pasaran.Ketua Pengarah Kesihatan Tan Sri Dr Noor Hisham Abdullah berkata ia berdasarkan semakan yang dilakukan KKM ke atas data Sistem Maklumat Keselamatan Makanan Malaysia (FoSIM), yang mendapati produk berkenaan telah diimport ke negara ini.Beliau berkata KKM mengambil maklum berhubung isu penarikan balik produk itu dari pasaran Amerika Syarikat, kerana dikhuatiri tercemar dengan bakteria Salmonella melalui notifikasi yang diterima dari ‘International Food Safety Authorities Networks’ (INFOSAN).“Notifikasi tersebut menyatakan Pihak Berkuasa Dadah dan Makanan, Amerika Syarikat (USFDA) telah mengarahkan produk mentega kacang berjenama Jif, dengan nombor kumpulan di antara 1274425 hingga 2140425 iaitu hanya melibatkan tiga digit terakhir 425 ditarik balik, kerana telah tercemar dengan bakteria Salmonella.“Produk mentega kacang tersebut telah diedarkan ke beberapa negara seperti Kanada, Thailand, Honduras, Sepanyol, Jepun, Korea, Taiwan, Singapura dan termasuk Malaysia,” katanya dalam kenyataan hari ini.Beliau berkata selain itu, KKM melalui Bahagian Keselamatan dan Kualiti Makanan akan terus memantau di semua pintu masuk negara, bagi memastikan tiada produk terlibat memasuki negara.“Penjual hendaklah menghentikan penjualan produk terlibat dengan nombor batch di antara 1274425 hingga 2140425 dengan tiga digit terakhir 425 dengan serta-merta, manakala pengguna yang telah membeli produk tersebut dengan nombor batch terlibat diminta untuk tidak memakan produk tersebut,” katanya.

Salmonella merupakan sejenis bakteria yang boleh menyebabkan keracunan makanan sekiranya terdapat dalam makanan seperti daging, ayam, telur, buah-buahan, sayur-sayuran dan makanan yang telah diproses, jika aspek kebersihan diabaikan atau makanan tidak diproses dengan sempurna.Sebarang maklumat atau kemusykilan, pengguna boleh menghubungi Pejabat Kesihatan Daerah yang terdekat atau menyalurkannya melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq.- BERNAMA


Orang ramai perlu waspada penularan penyakit berjangkit- Tunku Azizah

KUALA LUMPUR, 30 Mei - Raja Permaisuri Agong, Tunku Hajah Azizah Aminah Maimunah Iskandariah mengingatkan orang ramai supaya lebih berwaspada terhadap penularan penyakit berjangkit dengan yang terbaharu, wabak cacar monyet.Ketika menzahirkan kebimbangannya, baginda turut menyeru orang ramai supaya lebih peka dengan situasi semasa dan pada masa yang sama sentiasa mengamalkan kebersihan diri terutamanya kanak-kanak.“Walaupun kita dah beralih dari fasa pandemik ke endemik, namun masih ada lagi penyakit lain, jadi menjadi tanggungjawab untuk kita menjaga diri sendiri,” katanya dalam ucapan ringkas selepas merasmikan Klinik Sejahtera UIAM di ibu negara.

(Tunku Azizah berkenan  menyempurnakan majlis perasmian Klinik Sejahtera UIAM di Bangunan Kuliyyah Pendidikan UIAM/ FB Istana Negara)

Terdahulu, Raja Permaisuri berkenan berangkat ke Majlis Sambutan Syawal Universiti Islam Antarabangsa Malaysia (Raya@IIUM) yang berlangsung di Dewan Utama, Pusat Aktiviti UIAM yang turut dihadiri kira-kira 3,000 warga UIAM.Baginda yang juga Ketua Perlembagaan UIAM, turut berkenan berangkat melawat klinik yang terletak di Bangunan Kulliyyah Pendidikan UIAM itu yang telah lengkap pengubahsuaiannya pada Mac 2022. Klinik itu kini mempunyai sebanyak enam bilik konsultasi dan rawatan yang luas untuk merawat pesakit dan mempunyai kelengkapan Makmal Klinik, Farmasi, Radiologi, bilik rawatan dan klinik gigi.

Hadir sama, ialah Presiden UIAM, Tan Sri Dr. Mohd Daud Bakar dan Rektor UlAM, Prof Emeritus Tan Sri Dzulkifli Abdul Razak.


Terjatuh dari jejantas sekolah, pelajar tingkatan dua patah pinggang

CHUKAI, 30 Mei - Seorang pelajar perempuan tingkatan dua sebuah sekolah menengah di sini cedera parah selepas terjatuh dari jejantas sekolah tersebut pada pukul 7.30 pagi tadi.Ketua Polis Daerah Kemaman, Superintendan Hanyan Ramlan berkata, kejadian berlaku ketika mangsa melalui jejantas setinggi 10 meter selepas selesai mengikuti sesi bacaan Yasin di sekolah.Hanyan Ramlan berkata, jejantas tersebut digunakan pelajar berkenaan kerana ia menghubungkan dua blok akademik yang terletak di seberang jalan. "Polis yang mendapat laporan terus ke lokasi kejadian dan menghantar mangsa ke Unit Kecemasan Hospital Kemaman untuk rawatan lanjut."Akibat kejadian itu, mangsa dilaporkan mengalami kecederaan patah pinggang," katanya ketika dihubungi pada Isnin.

(Pelajar tingkatan dua terjatuh dari jejantas/FOTO Media Sosial)

Beliau berkata, siasatan terperinci masih dilakukan dan meminta orang ramai tidak membuat sebarang spekulasi berhubung kejadian itu.


HFMD: Kedah catat 1,178 kes baharu

ALOR SETAR, 30 Mei- Kedah mencatat 1,178 kes baharu Penyakit Tangan, Kaki dan Mulut (HFMD) pada minggu Epidemiologi ke-21, iaitu 22 hingga 28 Mei lalu.Ia peningkatan 388 kes atau 49 peratus berbanding minggu sebelumnya.Exco Kesihatan Negeri Kedah, Datuk Dr. Mohd Hayati Othman dalam kenyataan memaklumkan, lima wabak baharu dilaporkan melibatkan tiga Pra-sekolah, satu taska dan satu tadika.

(Exco Kesihatan Negeri Kedah, Datuk Dr. Mohd Hayati Othman)

Setakat ini, empat daripada premis berkenaan diarah tutup di bawah Akta Pencegahan dan Pengawalan Penyakit Berjangkit 1988 sementara satu lagi premis tidak ditutup setelah didapati berisiko rendah daripada penyebaran jangkitan. Menurut beliau, semua kes yang dilaporkan menunjukkan gejala ringan dan diberikan rawatan pesakit luar.Tiada kes yang mengalami komplikasi teruk atau memerlukan rawatan intensif. Dengan pertambahan tersebut, jumlah kes HFMD di Kedah sehingga 28 Mei lalu adalah 3,403 kes.


Yayasan MyPrihatin: Sumbang pakaian sekolah kepada 5,000 pelajar asnaf

KUALA LUMPUR, 30 Mei- Seramai 5,000 individu terdiri daripada pelajar asnaf, golongan kurang upaya (OKU) dan anak yatim menerima sumbangan dua pasang pakaian sekolah daripada Yayasan MyPrihatin.Turut menerima sumbangan adalah 20 anak yatim dari penghuni Asrama PERKAYA dari Marang, Terengganu.Penyerahan sumbangan tersebut disempurnakan Sultanah Terengganu, Sultanah Nur Zahirah.

(Sultanah Nur Zahirah (tengah) berkenan menyampaikan sumbangan)

Menurut Pengerusi Yayasan MyPrihatin, Prof Datuk Dr Halimaton Hamdan, pihaknya akan memperluaskan usaha murni yayasan tersebut pada masa akan datang."Insyallah akan teruskan usaha ini dan kenal pasti beberapa lagi sekolah dan rumah anak-anak yatim untuk kita beri bantuan dan seterusnya. Kita juga akan mengenal pasti beberapa pusat di Terengganu untuk mengenal pasti beberapa pusat kemahiran jahitan dalam kalangan wanita muda dan kurang berkemampuan dan kita akan latih mereka dalam bidang jahitan dan Insyallah mereka akan gunakan kemahiran itu untuk menjana pendapatan pada masa akan datang," katanya.Ujarnya, pakaian sekolah berkenaan adalah hasil jahitan ibu tunggal dan suri rumah kurang berkemampuan yang menyertai Program Jana Ekonomi Prihatin (Projek Prihatin) iaitu usahasama yayasan dengan PruBSN Prihatin sejak 2019.

(Pengerusi Yayasan MyPrihatin, Prof Datuk Dr Halimaton Hamdan)


340 petugas haji ke Arab Saudi jayakan operasi haji 2022

SEPANG, 30 Mei- Seramai 340 petugas haji akan digerakkan ke Arab Saudi bagi menjayakan perjalanan operasi ibadah haji pada tahun ini, kata Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman.Beliau berkata, petugas haji yang dipilih pada tahun ini terdiri daripada mereka berpengalaman tinggi kerana jumlah mereka pada tahun ini adalah kurang berbanding sebelumnya.“Jumlah petugas haji sebelum ini adalah 650 orang, tetapi kali ini hanya 340 orang sahaja. Oleh itu kita pilih mereka yang berpengalaman dan boleh bertugas di Makkah dan Madinah.“Memang kita pilih yang boleh ‘multitasking’ dan mampu digerakkan ke mana-mana lokasi mengikut keperluan semasa,” katanya kepada pemberita pada majlis pelepasan petugas haji ke tanah suci di sini hari ini.Syed Saleh berkata seramai 84 petugas haji yang terdiri daripada petugas perubatan, kebajikan dan media, berlepas ke tanah suci hari ini melalui penerbangan Malaysia Airlines pada pukul 3.10 petang ini. “Mereka ini adalah kumpulan kedua petugas haji yang berlepas ke tanah suci sebelum ini 13 petugas telah pergi untuk membuat persiapan.“Semua petugas telah membuat persiapan rapi bagi memberikan perkhidmatan dan kemudahan kepada jemaah haji, petugas beri komitmen terbaik,” katanya.Ditanya cabaran ibadah haji tahun ini, beliau berkata petugas dan jemaah haji perlu bersedia dengan undang-undang baru diperkenalkan kerajaan Arab Saudi seperti prosedur operasi standard (SOP) berkaitan COVID-19.Sementara itu, petugas media Zalina Maizan Engah @ Ngah yang menyertai operasi ibadah haji di bawah TH berkata beliau teruja kerana terpilih menjalankan tanggungjawab membuat liputan di tanah suci Makkah.“Syukur pihak pengurusan beri kepercayaan untuk buat liputan perjalanan haji tahun ini, memang tidak sangka terpilih dan pemeriksaan kesihatan untuk pergi haji memang ketat,” kata editor tugasan Bernama TV berusia 46 tahun itu.Ibu kepada empat anak berusia 18 hingga tujuh tahun itu berkata beliau akan berusaha melaporkan suasana ibadah haji pada tahun ini dengan sebaik mungkin supaya dapat dirasai oleh semua rakyat Malaysia.“Untuk ubat rindu mereka yang tidak dapat mengerjakan haji, saya akan berikan laporan santai di media sosial, radio dan penulisan,” katanya.Petugas perubatan Rosmawi Ismail, 47, berkata pihaknya akan membuka sebuah pusat rawatan khas di Makkah bagi membantu jemaah haji yang memerlukan rawatan.

(Pengarah Eksekutif Haji Lembaga Tabung Haji, Datuk Seri Syed Saleh Syed Abdul Rahman)

“Pembukaan pusat rawatan itu memang prosedur biasa untuk bantu jemaah haji, harapnya operasi haji tahun ini berjalan lancar,” katanya petugas farmasi dari Kementerian Kesihatan itu.Pada 24 Mei lepas, Menteri Di Jabatan Perdana Menteri (Hal Ehwal Agama) Datuk Idris Ahmad berkata penerbangan pertama bagi jemaah haji Malaysia pada tahun ini dijangka pada 4 Jun ini. Idris pada 21 April lepas mengumumkan kuota haji Malaysia tahun 2022 adalah 14,306 iaitu 45% daripada kuota tahunan yang biasa diterima.Kuota sebanyak 14,306 itu ialah penurunan daripada 31,600 jemaah haji Malaysia yang dibenarkan menunaikan Rukun Islam kelima itu pada 2019.


Program cegah jenayah bakal diperbanyakkan - MCPF

KUALA TERENGGANU, 30 Mei- Lebih banyak program berkaitan pencegahan jenayah akan dilaksanakan bagi menangani isu berkaitan dengan lebih efektif di Terengganu tahun ini.Ia akan digerakkan Yayasan Pencegahan Jenayah Malaysia (MCPF) negeri itu secara menyeluruh bermula di peringkat sekolah, universiti dan golongan profesional di jabatan kerajaan dan swasta.  Pengerusi MCPF negeri, Dato’ Dr Mustapha Ahmad S. Marican berkata fokusnya adalah berbentuk pendidikan terutama berkaitan jenayah siber yang semakin meningkat. Semua program itu turut membabitkan kerjasama erat Polis Diraja Malaysia (PDRM) yang bertindak sebagai badan pemantau serta mengenal pasti langkah berkesan bagi membanteras jenayah terutama melibatkan dalam talian. "Mungkin kita akan pergi ke universiti dimana kita perlu memberi pendedahan ini diperingkat institusi pengajian tinggi (IPT), sebab universiti ini bakal pemimpin mereka perlu didedah awal dengan sasaran scammer serta lain-lain jenayah. Kemudian, kita ada hubungan baik dengan pihak pendidikan maka kita adakan kerjasama dengan sekolah-sekolah, seterusnya institusi keagamaan seperti masjid, juga tidak terlepas Ini juga berlaku Dan jugak pesara pesara," kata beliau selepas mempengerusikan Mesyuarat Khas MCPF Jawatankuasa Perhubungan negeri Terengganu kali pertama di IPK Kuala Terengganu.

(Pengerusi MCPF negeri, Dato’ Dr Mustapha Ahmad S. Marican menjelaskannya kepada pemberita RTM)

Pengarah penyiaran Terengganu, Sabri Mansor antara 13 ahli jawatankuasa MCPF yang dilantik di negeri Ini. Jawatankuasa baru ini juga akan ada penambahan ahli melibatkan semua kaum dan semua peringkat jabatan berkaitan.


Empat kenderaan rosak dilanggar bas mengundur sendiri

BENTONG, 30 Mei - Sebanyak empat buah kenderaan rosak selepas sebuah bas yang sedang diparkir tiba-tiba mengundur sendiri lalu melanggar kenderaan berkenaan di pekan Goh Tong Jaya dekat Genting Highlands, petang semalam. Ketua Polis Daerah Bentong, Superintenden Zaiham Mohd Kahar berkata dalam kejadian kira-kira pukul 6.00 petang itu, bas tersebut diletakkan di hadapan sebuah hotel dengan empat kenderaan diletakkan di tempat letak kereta.Menurutnya, bas tersebut milik sebuah institut pendidikan perguruan di Kuala Terengganu manakala empat kenderaan yang terlibat terdiri sebuah pacuan empat roda, kenderaan pelbagai guna (MPV), kenderaan utiliti sukan (SUV) dan kereta.

"Hasil siasatan polis mendapati bas tersebut telah diletakkan di hadapan hotel dalam keadaan enjin dimatikan kira-kira pukul 5.00 petang."Pemandu bas berusia 60 tahun yang merupakan lelaki tempatan telah keluar untuk beriadah."Lebih kurang pukul 6.00 petang, bas itu dipercayai bergerak sendiri secara mengundur dan melanggar empat kenderaan tersebut yang diletakkan di tepi jalan," katanya dalam satu kenyataan hari ini.Tambah Zaiham, kejadian menyebabkan empat kenderaan itu rosak dan tidak menyebabkan sebarang kecederaan serta rakaman kejadian tersebut turut tular di media sosial."Kes disiasat mengikut Rule 14(1)(B) LN 166/59 iaitu tidak memasang brek tatkala meninggalkan kenderaan," katanya.Zaiham turut meminta kerjasama mana-mana pihak yang melihat kejadian tersebut untuk tampil bagi membantu siasatan.


Perdaya sehingga jutaan ringgit, pengarah syarikat mengaku tidak bersalah

KUANTAN, 30 Mei- Seorang pengarah syarikat didakwa di Mahkamah Sesyen Kuantan hari ini atas pertuduhan menipu sebuah syarikat pembuatan besi membabitkan pembayaran RM7.3 juta, tiga tahun lalu.  Tertuduh, Teh Teng Cheng, 52, bagaimanapun mengaku tidak bersalah selepas pertuduhan itu dibacakan di hadapan Hakim, Datuk Ahmad Zamzani Mohd Zain.  "Dia didakwa telah menipu dan memperdayakan Alliance Steel (M) Sdn Bhd dengan cara mengemukakan manual perubahan akaun penerimaan pembayaran projek sehingga mendorong syarikat itu melakukan bayaran ke dalam akaun syarikat Sureland Industrial Fire Safety (M) Sdn Bhd milik tertuduh berjumlah RM7.3 juta," menurut kertas pertuduhan. Alliance Steel tidak akan melakukan pembayaran terbabit sekiranya tidak diperdayakan sedemikian oleh tertuduh.  Perbuatan itu didakwa dilakukan tertuduh di Alliance Steel di kawasan Industri Malaysia- China Kuantan (MCKIP), Jalan Gebeng By Pass, Kuantan, Pahang pada 28 Jun 2019.  Bapa kepada tiga anak itu didakwa mengikut Seksyen 420 Kanun Keseksaan kerana menipu yang memperuntukkan hukuman penjara maksimum 10 tahun, sebat dan denda jika sabit kesalahan.

Dalam prosiding itu, Timbalan Pendakwaraya Suruhanjaya Pencegahan Rasuah Malaysia (SPRM), Siti Sarah Zainal Abidin menawarkan ikat jamin RM2 juta dengan seorang penjamin.

Katanya, jumlah jaminan yang ditawarkan adalah munasabah dan tidak keterlaluan jika berdasarkan pertuduhan.

(Tertuduh, Teh Teng Cheng, 52 mengaku tidak bersalah di mahkamah)

Sementara itu, peguam Mohd Shahrullah Khan Nawab Zadah Khan mewakili tertuduh memohon agar mahkamah mengurangkan kadar jamin atas alasan anak guamnya menyara tiga anak yang masih bersekolah dan seorang ibu yang uzur.  Beliau berhujah, anak guamnya masih belum dibuktikan bersalah dan ikat jamin itu hanya untuk memastikan kehadiran tertuduh ke mahkamah.  Mahkamah kemudian membenarkan Teng Cheng diikat jamin RM750,000 dengan dua penjamin. Selain itu, syarat tambahan turut dikenakan oleh mahkamah terhadap tertuduh iaitu perlu melaporkan diri di pejabat SPRM setiap awal bulan bermula Jun ini sehingga kes selesai dan menyerahkan pasport antarabangsa kepada mahkamah.Kes disebut semula pada 30 Jun depan.


Ahli sindiket dadah mati jatuh balkoni selepas bergaduh

JOHOR BAHRU, 30 Mei- Tiga individu dipercayai terlibat dalam satu pergaduhan sehingga menyebabkan seorang lelaki jatuh dari balkoni sebuah pangsapuri di Jalan Masai Jaya Dua, di sini kira-kira 12.45 tengah malam pada Ahad, direman tujuh hari bermula hari ini bagi membantu siasatan. Ketua Polis Johor, Datuk Kamarul Zaman Mamat yang mengesahkan kejadian itu berkata siasatan pihaknya mendapati terdapat kesan pergelutan dan unsur jenayah sehingga menyebabkan mangsa, berumur 23 tahun jatuh di tempat kejadian. "Pemeriksaan badan mangsa mendapati terdapat kecederaan dan pendarahan di bahagian belakang kepala. Kita percaya terdapat unsur jenayah yang menyebabkan mangsa jatuh di tempat kejadian," kata Kamarul selepas Sambutan Hari Raya Ibu Pejabat Polis Kontinjen Johor di sini.

(Datuk Kamarul Zaman Mamat dalam sidang media Sambutan Hari Raya Ibu Pejabat Polis Kontinjen Johor di Johor Bahru)

Tambah Kamarul, mereka adalah ahli sindiket pengedaran dadah dan mangsa yang mati juga adalah ahli sindiket."Dia (mereka) tak ada geng, mereka terlibat dalam sindiket pengedaran dan penagihan dadah; mungkin salah seorang daripada mereka tidak bayar hutang jadi berlakulah pergaduhan menyebabkan mangsa dipercayai jatuh dari bangunan dua tingkat dan meninggal dunia," katanya.Kes disiasat mengikut Seksyen 302 Kanun Keseksaan.Suspek lelaki berusia 20 hingga 30 tahun itu ditahan polis di Desa Jaya, Johor Bahru, antara pukul 6.00 sehingga 10.00 pagi hari kejadian.


Ribut di Kedah, bancian kenal pasti kerosakan dan penduduk terjejas dijalankan

(Dato’ Halimaton ketika menyampaikan bantuan kepada mangsa ribut)

JERLUN, 30 Mei- Bancian sedang dilakukan bagi mengenal pasti jumlah sebenar rumah terjejas atau rosak dalam beberapa siri kejadian ribut yang berlaku di Kedah sejak dua hari sehingga petang semalam. Setakat hari ini empat daerah terlibat dalam kejadian ribut iaitu Daerah Kubang Pasu, Kota Setar, Yan dan Langkawi.Pengerusi Jawatankuasa Pembangunan Wanita, Keluarga dan Masyarakat, Kebajikan Negeri Kedah, Dato’ Halimaton Shaadiah Saad berkata, berdasarkan maklumat yang diterima daripada Jabatan Kebajikan Masyarakat (JKM), Daerah Kubang Pasu mencatat jumlah paling banyak iaitu 35 buah rumah. "Daerah Kota Setar melibatkan lima buah rumah; Yan empat buah rumah dan Langkawi tiga buah rumah. Kebanyakan rumah mengalami kerosakan di bahagian bumbung dan dinding akibat diterbangkan angin dan dihempap pokok tumbang, kata Halimaton selepas menyampaikan bantuan kepada penduduk terjejas. Beliau turut menasihatkan penduduk supaya segera melaporkan kepada pihak berkuasa bagi memudahkan proses penyaluran bantuan."Kak ton nasihatkan semua mangsa terlibat dalam musibah, apa yang berlaku kita kena buat laporan polis supaya dokumentasi tu diguna pakai untuk penyaluran bantuan seterusnya. Kalau tidak ada laporan polis, macam baru-baru ini, apabila NADMA memberi peruntukkan kepada mangsa banjir ada yang beritahu tidak dapat bantuan sedangkan mereka tidak membuat laporan polis," tambah Halimaton.

(Antara rumah penduduk di Kg Telaga Batu, Ayer Hitam, Jerlun yang musnah dilanda ribut)

Beliau berharap penduduk yang terjejas ribut supaya segera membuat laporan polis untuk proses dokumentasi seterusnya memudahkan penyaluran bantuan.Pagi tadi, Halimaton melawat dan menyampaikan bantuan awal kepada mangsa ribut di Kampung Telaga Batu, Ayer Hitam di sini.Kejadian ribut turut menyebabkan beberapa buah kenderaan serta peralatan perabot dan elektrik rosak. Bagaimanapun ribut tidak menyebabkan kemalangan jiwa.Sementara itu, dua penduduk yang ditemui berkata, kejadian kali pertama itu berlaku terlalu pantas menyebabkan mereka tidak sempat berbuat apa-apa."Semasa kejadian saya nak pergi mandi di bilik air, tiba-tiba dengar bunyi empat ke lima kali meletop, lepas tu saya keluar untuk azan, tidak sempat habis azan tengok-tengok bumbung dah tercabut, selepas itu anak jerit bumbung dah tercabut..saya redha apa yang berlaku," kata Md Radzi Mat Isa salah seorang mangsa ribut di Kg Telaga Batu, Ayer Hitam, Jerlun."Balik-balik duduk di situ, tengok... Allah bumbung habis (tercabut). Anak balik kerja pukul 6.00, dia buka pintu tengok-tengok habis basah… nak buat macam mana lagi, terserahlah (Allah)," kata Che Radzi Man ketika kejadian tiada sesiapa di rumah berkenaan.Penduduk terpaksa menanggung kerugian agak tinggi kerana hampir keseluruhan struktur bumbung rumah diterbangkan angin sejauh 50 meter.Justeru penduduk berharap pihak berkaitan dapat menyalurkan bantuan dengan kadar segera bagi membaik pulih rumah yang rosak.


KASA fokus kerja baik pulih paip lama, selesaikan masalah NRW

KUALA LUMPUR, 30 Mei - Perbadanan Teknologi Hijau dan Perubahan Iklim Malaysia (MGTC) memperkenalkan produk primus line iaitu produk teknologi hijau tanpa parit yang memberi fokus kepada kerja membaik pulih paip lama terutama bagi kawasan berkepadatan tinggi.Timbalan Menteri Alam Sekitar dan Air (KASA), Datuk Mansor Othman berkata teknologi tersebut dapat mengatasi masalah alam sekitar selain menjadi jalan penyelesaian kepada masalah Air Tidak Terhasil (NRW).

"Sejajar dengan pelan kelestarian alam sekitar malaysia 2020–2030, kerajaan mensasarkan pengurangan non-revenue water daripada 35% pada tahun 2020 ke 20% pada tahun 2030. "Sasaran ini hanya boleh dicapai dengan kerjasama semua pihak kementerian, kerajaan negeri, syarikat air dan pembekal teknologi dalam melihat kepada pemodenan infrastruktur air negara, peningkatan kecekapan pemprosesan air terawat dan pemulihan paip-paip air bocor melalui aplikasi teknologi hijau," katanya pada Majlis Pelancaran Produk Teknologi Hijau Tanpa Parit Bagi Industri Air, di sini.Majlis tersebut turut menyaksikan pertukaran memorandum persefahaman diantara MGTC dan juga PL Tech Sdn Bhd.


55 buah rumah rosak akibat ribut di Kota Setar

ALOR SETAR, 30 Mei- Sekurang-kurangnya 55 buah rumah rosak selepas kejadian ribut dan hujan lebat di sekitar Daerah Kota Setar di sini, petang semalam.

Dalam kenyataan kepada RTM, Ketua Polis Daerah Kota Setar, ACP Ahmad Shukri Mat Akhir menjelaskan jumlah kediaman yang terjejas itu berdasarkan penghuni rumah yang telah tampil membuat laporan polis di beberapa balai polis di daerah itu setakat pukul 8.00 pagi tadi.  Jelasnya, kerosakan melibatkan 25 buah rumah di Kepala Batas, 14 di Anak Bukit, lima di Alor Janggus dan tiga di Kuala Kedah. Selain itu, Kota Sarang Semut, Simpang Empat dan Pokok Sena masing-masing dua buah rumah. Manakala di Alor Setar dan Langgar masing-masing sebuah rumah.

Berita berkaitanRibut badai Perlis, 50 rumah terjejasHujan lebat, ribut: Banjir kilat, pokok tumbang di Seremban Kebanyakan rumah mengalami kerosakan di bahagian bumbung akibat diterbangkan angin kuat. Sebahagian rumah pula mengalami kerosakan di bahagian dinding kerana dihempap pokok tumbang.  Penduduk terjejas dinasihatkan tampil membuat laporan polis dengan segera bagi memudahkan proses bancian dan penyaluran bantuan dilakukan oleh jabatan dan agensi berkaitan.

(Sebahagian rumah penduduk yang dibadai ribut)


TH rekod nilai deposit tertinggi, RM88 bilion setakat Mei 2022

KUALA LUMPUR, 30 Mei- Keyakinan umat Islam terhadap institusi pengurusan haji negara, Lembaga Tabung Haji (TH) terus meningkat.Ia susulan institusi berkenaan berjaya merekodkan jumlah deposit tertinggi sebanyak RM88 bilion setakat Mei 2022.Jumlah deposit TH meningkat hampir 16 peratus kepada RM88 bilion daripada RM75.92 bilion yang direkodkan pada 31 Disember 2020.Menerusi Pelan Transformasi Strategik HIJRAH24, TH menyasarkan jumlah deposit sebanyak RM100 bilion.Pemangku Pengarah Eksekutif Operasi, Mohamed Ameen Abdul Wahab berkata peningkatan itu sesuatu yang agak ketara apabila deposit bersih bulanan juga mencecah lebih RM1 bilion.“Untuk rekod, TH telah mencatatkan deposit bersih sebanyak RM1.1 bilion bagi April 2022 antara deposit bersih bulanan tertinggi setakat ini, menggambarkan keyakinan orang Islam di Malaysia terhadap TH,” katanya kepada BERNAMA.

TH mengumumkan agihan keuntungan selepas zakat sebanyak 3.10% bagi 2021 yang memberi manfaat kepada lebih 8.4 juta pendepositnya melibatkan jumlah agihan RM2.46 bilion berbanding RM2.24 bilion yang diagih pada 2020, peningkatan sebanyak RM219 juta.Beliau berkata TH sentiasa komited untuk menambah baik perkhidmatan dalam usaha menggalakkan seluruh umat Islam di Malaysia agar mempunyai akaun TH.Setakat ini, kira-kira 55 peratus umat Islam di Malaysia masih belum mempunyai akaun TH, katanya.“Jumlah pendeposit TH hari ini kira-kira 8.5 juta manakala jumlah orang Islam di Malaysia mengikut perangkaan 2020 adalah lebih kurang 18.9 juta. Kira-kira 45 peratus rakyat Malaysia beragama Islam adalah pendeposit TH.“TH ditubuhkan untuk membantu dan menguruskan umat Islam Malaysia mengerjakan haji yang merupakan antara tuntutan dalam rukun Islam. Maka, penting untuk semua orang Islam Malaysia membuka akaun serta mendaftar haji (mereka yang mampu). Kuota (giliran) haji pula ditentukan oleh pihak lain,” tambahnya.-BERNAMA


Kempen tanam 100 juta pokok, bantu pelihara kelestarian alam

KANGAR, 30 Mei- Usaha berterusan oleh pihak Kementerian dan Jabatan serta penglibatan semua pihak, objektif Program Penghijauan Malaysia, Kempen Penanaman 100 Juta Pokok dapat dicapai dalam tempoh yang ditetapkan menjelang tahun 2025.  Pendekatan kempen yang kreatif dan unik ini dapat menarik minat rakyat untuk terlibat.  Ini dibuktikan dengan pengendalian program yang melibatkan pelbagai kumpulan sukarelawan termasuk peserta daripada dalam dan luar negeri Perlis.Raja Muda Perlis, Tuanku Syed Faizuddin Putra Jamalullail bertitah agar peluang ini boleh dimanfaatkan oleh seluruh masyarakat demi menjaga kelestarian alam. "Seluruh masyarakat dapat mengambil peluang ini bagi melibatkan diri dalam aktiviti-aktiviti penanaman pokok yang dianjurkan oleh Kementerian dan Jabatan Perhutanan yang secara tidak langsung dapat memberi manfaat kepada masyarakat sejagat selaras dengan tema Hari Hutan Antarabangsa iaitu “Hutan Untuk Kesejahteraan Masyarakat"," titah Raja Muda Perlis, Tuanku Syed Faizuddin Putra Jamalullail ketika merasmikan Program Kembara Hijau Bersama Himpunan Outdoorians Malaysia (HOM) Perlis Sempena Kempen Penghijauan Malaysia dan Sambutan Hari Hutan Antarabangsa Peringkat Negeri Perlis di Kompleks Basikal Lasak, Sungai Batu Pahat.

(Raja Muda Perlis, Tuanku Syed Faizuddin Putra Jamalullail merasmikan Program Kembara Hijau Bersama Himpunan OutdooriansMalaysia (HOM) Perlis Sempena Kempen Penghijauan Malaysia dan Sambutan Hari Hutan Antarabangsa Peringkat Negeri Perlis)

Berangkat sama, Raja Puan Muda Perlis, Tuanku Hajah Lailatul Shahreen Akashah Khalil.  Hadir sama Menteri Besar, Datuk Seri Azlan Man dan Menteri Tenaga dan Sumber Asli, Datuk Seri Takiyuddin Hassan. Jika setiap di antara 32.4 juta rakyat Malaysia mengambil inisiatif sendiri untuk menanam empat pohon pokok, sebanyak 130 juta pohon pokok yang baru akan berjaya ditanam dalam masa 10 minit sahaja.


Sijil Patuh Syariah bagi pengiktirafan halal dan patuh syariah, industri mikro

KUALA LUMPUR, 30 Mei - Sijil Patuh Syariah (SPS) diperkenal bagi membantu pemain industri mikro Sabah mendapatkan pengiktirafan halal dan patuh syariah untuk produk keluaran dari rumah (home-based).Menteri Tugas-Tugas Khas Sabah, Datuk Dr Mohd Arifin Mohd Arif berkata langkah tersebut diambil atas keprihatinan Majlis Ugama Islam Sabah (MUIS) melalui MUIS Halal Hub (MHH) untuk memudahkan pengguna Islam menilai dan mendapatkan produk makanan dan minuman yang terjamin status halalnya.Beliau berkata sijil pengiktirafan halal yang dijangka bakal dilaksana dan berkuat kuasa Oktober ini, akan dipantau rapat oleh barisan juruaudit MUIS bagi memastikan standard halal terus dipatuhi oleh pengusaha industri.

(Dr Mohd Arifin berkata demikian padaMajlis Pelancaran Buku Garis Panduan Sijil Patuh Syariah di sini)

"Kita sudah memberikan kursus kepada lebih 100 pengusaha dan mereka sudah ada jalan, dan kita akan mempermudahkan urusan mereka ini. Mereka akan kita bantu berdasarkan patuh syariah yang sebenar dan hukum syarak serta berdasarkan halalan toyyiba. Kita tidak akan bertolak ansur dalam hal seumpama ini. Dan garis panduan ini juga akan mendokong Jabatan Kemajuan Islam Malaysia (JAKIM) dalam peranan mereka dalam bidang mengeluarkan sijil halal," kata Dr Mohd Arifin di sini.Beliau memaklumkan pelaksanaan tersebut turut mengambil kira pendapat dan kerjasama bersama tenaga pakar dari institusi pengajian tinggi Universiti Sains Islam Malaysia (USIM) JAKIM dan SIRIM, menerusi beberapa siri kajian dan program bengkel halal anjuran MUIS.


SMK Pengkalan Permatang bakal lahir pemain hoki terkemuka

KUALA SELANGOR, 30 Mei - Sekolah Menengah Kebangsaan (SMK) Pengkalan Permatang mempunyai potensi melahirkan pemain hoki berbakat pada masa akan datang.Menurut Menteri Pembangunan Usahawan dan Koperasi, Tan Sri Noh Omar sekolah itu memfokuskan sukan hoki sejak 10 tahun lalu sehingga terpilih sebagai pelaksana Program Pembangunan Hoki, Pusat Latihan Negeri Selangor (PLN).Beliau yang juga Ahli Parlimen Tanjung Karang memaklumkan sekolah tersebut satu-satunya sekolah di negeri Selangor yang terpilih menyertai Liga Hoki Remaja Kebangsaan bermula tahun lepas. SMK Pengkalan Permatang juga dipilih menjadi anak angkat Tenaga Nasional Berhad (TNB) dalam pembangunan bakat dan penyediaan kemudahan untuk sukan hoki.

"Kemudahan-kemudahan padang telah pun diberi, dan kita membuat penyelengaraanya. Jadi Insyallah kita akan lihat dari segi penyelenggaraan padang yang saya lihat cantik yang telah dibuat ini. Dan galeri hoki juga kita telah rasmikan. Kita ada galeri hoki. Saya lihat kemudahan yang kita beri setakat ini boleh memberikan semangat kepada pelajar-pelajar ini untuk terus maju dalam sukan hoki ini," kata Noh di sini. Terdahulu beliau hadir merasmikan Mesyuarat Agung Persatuan Ibu Bapa dan Guru (PIBG) serta turut merasmikan Galeri Hoki SMK Pengkalan Permatang di sini.


MAFI segerakan subsidi kepada penternak ayam bulat

KUALA LUMPUR, 30 Mei - Subsidi kepada penternak yang membekalkan ayam bulat di pasaran kini disegerakan.Menurut Menteri Pertanian dan Industri Makanan (MAFI), Datuk Seri Dr Ronald Kiandee pemberian subsidi itu ketika ini meningkat kepada hampir RM70 juta berbanding RM40 juta sebelum ini.Secara keseluruhannya, kerajaan telah memperuntukkan lebih RM729 juta bagi tempoh empat bulan ini.

(Ronald ditemui wartawan RTM selepas rancangan Bicara Khas di Angkasapuri)

"Sebab itu kita buat beberapa kali libat urus dengan pihak industri. Pada ketika ini mereka lebih memahami, lebih memenuhi syarat, dan sejak minggu yang lalu kelulusan yang diluluskan bertambah RM20 juta. Sebelum itu RM40 juta, dan sekarang hampir RM70 juta telah pun dikeluarkan kepada pihak industri. Jadi penyaluran subsidi perlu memenuhi syarat peraturan kewangan yang sedia ada. Dan kemeterian juga tertakluk kepada pengauditan yang akan dibuat pihak-pihak tertentu," kata Dr. Ronald di sini.Sekiranya segala kriteria bagi permohonan subsidi itu dipenuhi peruntukan RM1.40 bagi se kilogram ayam akan diberikan, sekali gus meningkatkan untung penjualan ayam kepada penternak.


KPDNHEP terus komited kawal selia harga barangan kawalan

KUALA TERENGGANU, 30 Mei - Situasi ketidaktentuan harga barangan di pasaran ketika kadar inflasi kian menghimpit para pengguna .

Justeru Kementerian Perdagangan Dalam Negeri dan Hal Ehwal Pengguna (KPDNHEP) terus komited dalam usaha untuk mengawal selia serta penguatkuasaan harga barangan kawalan yang diberi subsidi oleh kerajaan.  Bagaimanapun masih wujud ketirisan barangan kawalan subsidi yang melepasi sempadan negara, turut memberi impak kepada pendapatan negara.Ia juga secara tidak langsung memberi kesan kepada sektor ekonomi tempatan sekali gus menyumbang faktor kadar inflasi negara.

"Cabaran sekarang ialah kita tahu inflasi satu perkara yang tidak dapat dielakkan dengan fenomena dunia, dan sebagainya. Apa yang dapat dibantu kerajaan dengan subsidi. Untuk subsidi barang dan keperluan dan minyak itu satu cara kita melaksanakan (subsidi) untuk meringankan lagi beban yang dialami terutamanya golongan B40," menurut Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid

Beberapa mekanisma telah diambil oleh kementerian khususnya program skim kawalan harga yang kini dilihat mampu merapatkan kenaikan jurang harga secara terkawal.  Rosol ditemui pemberita pada majlis Rumah Terbuka Aidilfitri KPDNHEP peringkat negeri Terengganu.


Kesedaran terhadap ilmu agama, kembang institusi KAFA

PADANG SERAI, 30 Mei - Penglibatan masyarakat membangunkan infrastruktur Kelas Al-Quran dan Fardhu Ain (KAFA) merupakan satu usaha sama dalam membantu Kerajaan Persekutuan.  Menteri di Jabatan Perdana Menteri, Senator Datuk Idris Ahmad berkata tahap kesedaran berterusan ibu bapa terhadap ilmu agama dilihat membantu memperkembangkan institusi pendidikan tersebut. Katanya Kerajaan Negeri turut memberi peruntukan bagi pembangunan tersebut.

"Keperluan KAFA seluruh negara ini kita dan pihak Jabatan Kemajuan Islam Malaysia (JAKIM) dan Kerajaan Pusat memberi elaun kepada guru KAFA sahaja. Itu sahaja yang kita berikan, dan dari segi infrastrukturnya jika kita hendak minta peruntukkan kita perlu minta daripada Kementerian Kewangan," kata Idris.Beliau bercakap kepada RTM pada majlis meletakkan batu asas Kompleks KAFA An -Najah di Masjid Jamek An Najah Padang Serai.  Idris berkata pihak pengurusan KAFA An-Najah seharusnya dicontohi dalam membangunkan infrastruktur sejak operasinya bermula di masjid.  Setakat ini KAFA An-Najah mempunyai 630 pelajar dan permintaan untuk mendapatkan pendidikan di situ terus meningkat saban hari.  Beliau berharap kewujudan dan membangunnya nilai ilmu berteraskan agama yang kukuh mampu dilakukam bukan hanya melalui pendekatan peperiksaan tetapi seharusnya berasaskan nilai penghayatan ilmu.


Johor, KSM runding cari jalan tambah bilangan pekerja sektor perhotelan

JOHOR BAHRU, 29 Mei - Kerajaan Johor sedang berunding dengan Kementerian Sumber Manusia (KSM) bagi mencari jalan menambah bilangan pekerja di sektor perhotelan, selepas sempadan negara dibuka.  Ia susulan kadar penginapan hotel di lokasi-lokasi tumpuan pelancong di negeri ini meningkat ke 80%.  Exco Pelancongan, Alam Sekitar, Warisan dan Budaya Negeri, K. Raven Kumar berkata pihaknya juga sedang merangka kursus untuk melatih pekerja-pekerja baharu dalam sektor tersebut.  "Kalau kita tengok kadar hotel di seluruh Johor, kebanyakkannya destinasi pelancong, kita dah boleh lihat 70 ke 80% penuh, bila sebelum ini mereka kurangkan pekerja, tiba-tiba kini perlukan ramai pekerja," katanya.  Beliau ditemubual pemberita, di sini hari ini.

Dalam pada itu, Raven Kumar memaklumkan Pusat Warisan Kuil Rulmigu Rajamariamman Devasthanam, di sini dijangka akan dilancarkan pada September.  Pusat yang menelan kos RM1.5 juta itu akan menjadi salah satu lokasi tumpuan pelancong untuk mempelajari tentang budaya kaum India.


Wartawan Labuan komited menjadi ejen penyebar informasi tepat dan sahih

LABUAN, 29 Mei - Menyampaikan maklumat yang tepat dan sahih kepada masyarakat tempatan menjadi keutamaan buat pengamal media ketika menjalankan tugasan di lapangan.Ketua Bahagian Berita Ehwal Semasa RTM Labuan Mohd Izuandi Jaluddin berkata, selari dengan Hari Wartawan Nasional (HAWANA) bertemakan 'Suara Jelata, Aspirasi Negara', wartawan mengorbankan masa dan tenaga demi memikul tanggungjawab selaku ejen titik sentuh kepada orang ramai."Sebagai wartawan, fokus utama kita bukan sahaja bekerja di dalam pejabat mahupun di lapangan, namun tanggungjawab kita ibarat sukarelawan yang terlibat dengan pelbagai aktiviti."Lebih-lebih lagi aktiviti melibatkan masyarakat kampung serta program-program belia," katanya. Beliau berkata demikian selepas menghadiri Karnival Sukan Laut Tertutup Kg Pohon Batu yang meriah dengan pelbagai acara pertandingan seperti sukan memancing secara tradisional di sini, hari ini.

(Karnival Sukan Laut Tertutup Kg Pohon Batu disambut dengan meriah di sini hari ini)

Sementara itu, Ahli Dewan Negara, Senator Datuk Bashir Alias, turut mengucapkan terima kasih kepada pengamal media di wilayah itu dalam menyampaikan maklumat.Usaha itu turut menerima sokongan Penggiat Media Labuan yang akan membantu menghebahkan apa jua maklumat dan program yang dilaksanakan oleh kerajaan ataupun pihak swasta.Presidennya, Jainuddin Djimin berkata bantuan hebahan itu tidak mengira latar belakang masyarakat dari segi pembangunan demi kesejahteraan rakyat.


Pembukaan tabika Kemas di luar bandar bergantung keperluan - Mahdzir

AYER KEROH, 29 Mei - Kementerian Pembangunan Luar Bandar (KPLB) sentiasa mengkaji permohonan bagi pembukaan Taman Bimbingan Kanak-Kanak (Tabika) Jabatan Kemajuan Masyarakat (Kemas) di kawasan pinggir bandar atau luar bandar.  Menterinya, Datuk Seri Mahdzir Khalid berkata ini kerana, pembukaan sesebuah tabika Kemas bergantung kepada keperluan di kawasan berkenaan. "Kita kaji dari semasa ke semasa bukan sahaja kita lihat di pinggir bandar dan juga di luar bandar, kalau ada keperluan memang kita buka," katanya.Beliau berkata demikian selepas merasmikan Mesyuarat Agung Persatuan Anggota Kemas Malaysia 2022, di sini hari ini.

(Mahdzir pada Mesyuarat Agung Persatuan Anggota Kemas Malaysia 2022 di Ayer Keroh)

Ketika ini terdapat lebih 10,000 tabika Kemas di seluruh negara melibatkan seramai 215,565 murid.  Sementara itu, mengulas cadangan untuk menaikkan elaun pembantu tabika Kemas kepada RM800 sebulan, Mahdzir berkata ia masih di peringkat kajian oleh Kementerian Kewangan.  Beliau bagaimanapun berharap respon positif dapat diberikan sebagai menghargai tugas dilaksana kira-kira 11,000 pembantu tabika Kemas di seluruh negara.


KPM bangun aplikasi bantu lancar urusan pentadbiran sekolah

PUTRAJAYA, 29 Mei - Satu aplikasi sedang dibangunkan Kementerian Pendidikan Malaysia (KPM) bagi melancarkan urusan pentadbiran sekolah.Menterinya, Datuk Dr Radzi Jidin berkata sebagai permulaan, aplikasi tersebut akan memfokuskan kepada penyusunan jadual yang akan diguna di semua sekolah di seluruh negara.Pada masa sama, KPM juga akan mengkaji proses pengajaran dan pembelajaran dalam negara bagi meningkatkan tahap kecekapan produktiviti di samping mengurangkan beban guru."Apa yang paling penting meningkatkan kecekapan, kita tengok mana boleh tingkatkan kecekapan ini jadi cikgu tidak rasa kadang buat kerja dua tiga kali, perkara berkaitan dengan akses, server ini perkara teknikal yang melibatkan kecekapan kita beri tumpuan," katanya.

Beliau ditemui media pada Majlis Jalinan Mesra Aidilfitri dan Hari Terbuka KPM, di sini hari ini.Dalam pada itu, menurut Radzi KPM turut akan membuat penambahbaikan bagi modul sedia ada yang kritikal supaya dapat diselesaikan dengan kadar segera.


Kenderaan Thailand dibenar memasuki Kelantan mulai 1 Jun

PASIR MAS, 29 Mei - Jabatan Pengangkutan Jalan (JPJ) akan membenarkan kenderaan persendirian asing Thailand memasuki negeri ini, mulai 1 Jun depan. Kebenaran itu selaras dengan arahan pembukaan sempadan negara pada 5 Mei lalu dan serentak dengan keputusan oleh pihak berkuasa negara Thailand. Pengarah JPJ Kelantan, Mohd. Misuari Abdullah berkata kebenaran diberi melalui tiga pintu masuk utama Kelantan iaitu Stesen Kawalan Sempadan (SKS), JPJ Rantau Panjang, SKS JPJ Pengkalan Kubor dan SKS JPJ Bukit Bunga.  Tegasnya, semua kenderaan persendirian asing perlu mematuhi prosedur operasi standard (SOP) ditetapkan Majlis Keselamatan Negera (MKN) dan Pas Kawalan Sempadan yang dikeluarkan adalah tertakluk kepada tempoh masa kebenaran masuk oleh pihak Jabatan Imigresen Malaysia (JIM).  "Jadi antara punca kita buka ini adalah untuk merancak kembali ekonomi kedua-dua negara dan supaya hubungan saudara mara ini dapat bertaut kembalilah setelah sekian lama berpisah disebabkan penutupan sempadan," katanya.

Beliau menyatakan demikian kepada pemberita selepas meninjau Stesen Kawalan Sempadan JPJ Rantau Panjang, di sini hari ini. Tambah Mohd. Misuari, Stesen Kawalan Sempadan (SKS), JPJ akan mengeluarkan Permit Pengedaran Antarabangsa (ICP) dengan syarat pemohon mengemukakan dokumen yang telah ditetapkan dan lulus pemeriksaan kenderaan. Dokumen yang diperlukan bagi tujuan pengeluaran ICP antaranya Borang Permohonan permit peredaran Antarabangsa (JPJK9) dan borang Pengisythiran Penumpang (JPJK9A).


Peruncit, pemborong dan penternak dikompaun RM256,800

KUALA TERENGGANU, 29 Mei - Sebanyak RM256,800 kompaun telah dikeluarkan terhadap peruncit, pemborong dan penternak di seluruh negara, selepas gagal mematuhi Skim Penentuan Harga Maksimum Ayam dan Telur yang dikuatkuasakan sejak 5 Februari lepas.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata ia melibatkan 1,034 kes merangkumi pelbagai kesalahan termasuk menjual melebihi harga siling, tidak meletakkan tanda harga dan gagal meletakkan tanda harga khas seperti diarahkan.Selain itu, 1,033 barangan perniagaan berjumlah RM133,000 turut disita."Terkini sebanyak 66,375 premis termasuk peruncit, kedai borong dan pengeluar di ladang telah dilakukan pemeriksaan untuk sebarang kepatuhan yang telah ditetapkan," katanya.

Beliau menyatakan demikian ketika ditemui pada Majlis Rumah Terbuka Aidilfitri KPDNHEP, di sini hari ini. Rosol turut menegaskan penguatkuasaan tidak hanya bermusim sewaktu sambutan perayaan sahaja dan pengguna perlu membantu untuk memberi laporan bagi tindakan selanjutnya.  "Peniaga ini akan langgar apa kita buat, jadi kita pantau dan tunggu juga laporan dari pengguna. Jika ada kita ambil tindakan dan ertinya bukan sahaja kita tunggu laporan makna pegawai kita juga akan turun padang meninjau harga tersebut. Jadi kalau ada kita ambil tindakan," jelasnya.


Persediaan terperinci hadapi status negara menua menjelang 2030 - Mustapa

(Mustapa pada Majlis Pelancaran Penerbitan Statisik Subnasional DUN dan Penerbitan Utama Banci Malaysia 2020 peringkat Daerah di Maktab Rendah Sains MARA (MRSM), Jeli)

JELI, 29 Mei - Kerajaan telah mengambil langkah persediaan awal bagi menghadapai status negara menua menjelang 2030.  Menteri di Jabatan Perdana Menteri (Ekonomi), Datuk Seri Mustapa Mohamed berkata persediaan bagi menangani isu itu telah diambil sejak tahun 1995 lagi. Menurutnya, di samping Dasar Warga Emas Negara (DWEN) dan Pelan Tindakan Warga Emas (PTWEN), Majlis Penasihat dan Perundingan Warga Emas (MPPWEN) ditubuhkan bagi memantau keberkesanan program dan aktiviti berkait golongan berkenaan. "Sekarang ini kita pantau dengan rapi ialah proses penuaan di mana mengikut banci terkini penduduk-penduduk 6.8% rakyat Malaysia, usia mereka 65 tahun ke atas. Ini beri implikasi kepada kesihatan, jabatan kesihatan, reka bentuk bangunan apabila peratusan orang tua ini meningkat," katanya. Beliau berkata demikian dalam sidang media sempena Majlis Pelancaran Penerbitan Statisik Subnasional DUN dan Penerbitan Utama Banci Malaysia 2020 peringkat Daerah di Maktab Rendah Sains MARA (MRSM), di sini hari ini.

Hadir sama, Speaker DUN Kelantan, Datuk Abdullah Ya’kub dan Ketua Perangkawan Malaysia merangkap Pesuruhjaya Banci Malaysia 2020, Datuk Seri Dr Mohd Uzir Mahidin. Statistik Subnasional DUN yang diterbitkan buat julung kali bagi kesemua 600 DUN di negara ini bagi menjadi rujukan pada Ahli Dewan Undangan Negeri (ADUN) di kawasan berkenaan dalam merancang strategi terhadap perkhidmatan mereka. Ia meliputi 12 statistik sosioekonomi antaranya penduduk, perumahanan, pendapatan isi rumah dan kemiskinan. Mengulas lanjut, Mustapa yang juga Ahli Parlimen Jeli berkata antara faktor yang menyumbang kepada peningkatan jumlah penduduk berusia 65 tahun dan ke atas adalah kesedaran terhadap penjagaan kesihatan dan juga pendidikan.


Malaysia berjaya tanam 33 juta pokok

KANGAR, 29 Mei- Malaysia kini berjaya menanam 33 juta pokok sejak pelancaran Kempen Penanaman 100 Juta Pokok pada 5 Jun 2021, kata Menteri Tenaga dan Sumber Asli Datuk Seri Takiyuddin Hassan.Beliau berkata 33 juta pokok itu merangkumi lebih 1,000 spesies pokok di seluruh negara."Perlis juga tidak ketinggalan apabila sehingga kini telah berjaya menanam 120,399 pokok iaitu bersamaan 60.20 peratus daripada sasaran 2022," katanya ketika berucap pada Majlis Perasmian Program Kembara Hijau bersama Himpunan Outdoorians Malaysia (HOM) sempena Kampen Penghijauan Malaysia dan Sambutan Hari Hutan Antarabangsa Peringkat Negeri Perlis di sini hari ini.Berangkat ke majlis tersebut Raja Muda Perlis Tuanku Syed Faizuddin Putra Jamalullai dan Raja Puan Muda Perlis Tuanku Lailatul Shahreen Akashah Khalil.Hadir sama Menteri Besar Perlis Datuk Seri Azlan Man, Ketua Setiausaha Kementerian Tenaga dan Sumber Asli (KetSA) Datuk Rosli Isa dan Pengarah Jabatan Perhutanan Semenanjung Malaysia Datuk Indera Mohd Ridza Awang.Takiyuddin berkata sehingga kini Malaysia masih mengekalkan 55.3 peratus atau 18.27 hektar daripada keluasan tanah negara dengan kawasan berhutan selaras dengan komitmen negeri di peringkat antarabangsa."Suka saya maklumkan KetSA telah membentangkan Rang Undang-Undang (RUU) Perhutanan Negara (Pindaan) 2022 untuk bacaan pertama pada 3 Mac 2022," katanya dan menambah bacaan kali kedua dan ketiga dijangka berlangsung semasa persidangan Parlimen Julai ini.

(Menteri Tenaga dan Sumber Asli Datuk Seri Takiyuddin Hassan/FOTO FAIL BERNAMA)

Beliau berkata untuk makluman, perundangan ini mengambil masa hampir 13 tahun untuk dimuktamadkan dan akhirnya dibawa ke Parlimen."Antara penambahbaikan utama adalah memperketatkan prosedur pewartaan keluar dan penggantian hutan simpan kekal (HSK) dengan memperkenalkan penyiasatan awam dan penggantian serentak bagi HSK yang dibawa keluar," katanya.Takiyuddin berkata usaha ini merupakan manifestasi komitmen untuk mengekalkan 50 peratus daripada kawasan negara sebagai kawasan berhutan."Saya berharap dengan lulusnya RUU ini nanti perundangan perhutanan negara akan lebih mantap," katanya. -BERNAMA


HAWANA perlu jadi agenda nasional

MELAKA, 29 Mei - Hari Wartawan Nasional (HAWANA) perlu diangkat menjadi salah satu agenda nasional yang diiktiraf kerajaan dan masyarakat. Menteri Komunikasi dan Multimedia, Tan Sri Annuar Musa menegaskan ia tidak boleh hanya sekadar menjadi ucapan semata-mata, seperti sambutan hari peringatan lain. Beliau mahu menerusi HAWANA, akan dapat melahirkan resolusi baharu bagi mengangkat profesion kewartawanan dan peranan media dalam membantu proses pembangunan negara.  "Kerajaan melalui Kementerian Komunikasi dan Multimedia (K-KOMM) juga akan memberi komitmen penuh terhadap penganjuran, sambutan HAWANA," katanya dalam sidang media selepas Majlis Penutup Forum Media Nasional sempena Hari Wartawan Nasional (HAWANA) 2022 di Banda Hilir, di sini hari ini.

(Annuar pada sidang media di Banda Hilir, hari ini)

Dalam pada itu, Annuar mahu K-KOMM mengambil berat dan memberi maklum balas kepada segala perkara yang dirumuskan serta dibincangkan dalam forum yang dianjurkan pada HAWANA 2022 dan akan datang. Menurutnya, hasil perbicangan tersebut penting dalam membantu menyelesaikan sebarang masalah termasuk keluh kesah wartawan dan pengamal media yang tidak diketahui umum.


Bekalan ayam stabil, kekurangan bekalan berjaya diatasi

KUALA LUMPUR, 29 Mei- Kekurangan bekalan ayam di ibu negara minggu lalu disebabkan permintaan tinggi susulan penganjuran banyak rumah terbuka Aidilfitri.Keadaan itu bagaimanapun berjaya diatasi menerusi tambahan bekalan.Menurut Pengarah Kementerian Perdagangan Dalam Negeri dan Hal Ehwal Pengguna Kuala Lumpur, Ariffin Samsudin, jumlah pengedaran ayam di pasaran ibu negara minggu lalu sepatutnya mencukupi.Namun, permintaan luar jangka menyebabkan bekalan terjejas."Kita faham, minggu lepas ada cerita isu pengurangan bekalan ayam tiada stok , tapi bekalan ayam melalui pelbagai usaha yang telah dilakukan di peringkat kementerian, kita dapati bekalan di Kuala Lumpur semakin pulih berbanding sebelum ini," katanya.Ariffin ditemui selepas melakukan pemeriksaan khas bekalan ayam di sebuah pasaraya di ibu negara.

(Pengarah Kementerian Perdagangan Dalam Negeri dan Hal Ehwal Pengguna Kuala Lumpur, Ariffin Samsudin)


Sembilan rumah sewa musnah dalam kebakaran di Dengkil

DENGKIL, 29 Mei- Deretan sembilan premis rumah sewa satu tingkat musnah hampir 90% dalam kebakaran di Kampung Jenderam Hilir, di sini malam tadi.Pengarah Jabatan Bomba dan Penyelamat Malaysia (JBPM) Selangor Norazam Khamis berkata, pasukan bomba menerima panggilan kecemasan pada pukul 9.52 malam dan anggota tiba di lokasi pada pukul 10.00 malam dan kebakaran berjaya dipadamkan sejam kemudian.“Anggaran kemusnahan keseluruhan adalah 90% dan tidak melibatkan mangsa. Punca kejadian masih dalam siasatan,” katanya ketika dihubungi, di sini hari ini.

Difahamkan, seramai 25 individu tinggal di rumah sewa berkenaan iaitu 20 dewasa dan lima kanak-kanak termasuk warganegara Indonesia dan Pakistan.


Ribut badai Perlis, 50 rumah terjejas

BESERI, 29 Mei- Susulan hujan lebat beserta angin kencang yang melanda Perlis, malam tadi.Sehingga kini, sebanyak 50 rumah rosak akibat struktur rumah dan bumbung diterbangkan angin serta dihempap pokok tumbang.Menurut Exco Kebajikan dan Bantuan Bencana Negeri, Ruzaini Rais, 18 kawasan di Perlis terjejas susulan kejadian itu.

Antaranya Kuala Perlis, Pauh, Ulu Pauh, Padang Siding, Batu Bertangkup, Sungai Padang, Kayang, Titi Tinggi, Batu Hampar dan Alor Tampang.  Selain itu, Simpang Sanglang, Padang Keria, Sungai Baru, Simpang Empat, Titi Tinggi, Guring, Sungai Padang dan Behor Empiang.  Tinjauan dan bancian bagi mendapatkan anggaran sebenar kerosakan dan jumlah rumah terlibat masih dilaksanakan berikutan masih ada penduduk belum membuat laporan polis.  Bantuan bagi membaiki kediaman dan keperluan berkaitan akan disalurkan segera pihak MAIPs dan Jabatan Kebajikan Masyarakat selepas semua laporan diperoleh.

(Exco Kebajikan dan Bantuan Bencana Negeri, Ruzaini Rais melakukan tinjauan dan bancian bagi mendapatkan anggaran sebenar kerosakan dan jumlah rumah terlibat)


Pengamal media Malaysia dirai menerusi HAWANA 2022 hari ini

MELAKA, 29 Mei- Pengamal media khususnya wartawan diraikan di sini hari ini menerusi sambutan Hari Wartawan Nasional (HAWANA) 2022. Selepas dua tahun tidak diadakan kerana penularan COVID-19, HAWANA 2022 yang bertemakan 'Suara Jelata, Aspirasi Negara' itu akan dirasmi Perdana Menteri Datuk Seri Ismail Sabri Yaakob petang ini. Sambutan di negeri bersejarah ini juga bakal menyaksikan Deklarasi Melaka 2022 dibacakan yang mengandungi pandangan dan hasrat wartawan serta aspirasi mereka dalam melaksanakan tugasan serta peranan bersama-sama dalam membangun negara. Selain itu, acara kemuncak adalah penyampaian Anugerah HAWANA 2022 kepada wartawan profesional/individu/organisasi yang memberi sumbangan besar bukan sahaja dalam bidang kewartawanan tetapi dalam membentuk minda rakyat menerusi karya dihasilkan. Perhimpunan terbesar bagi memperingati dan menghargai profesion kewartawanan di Malaysia yang merupakan wira tidak didendang itu turut dihadiri wakil wartawan dari Indonesia dan Vietnam. Bersempena sambutan itu, Ikatan Setiakawan Wartawan Malaysia Indonesia (ISWAMI) Malaysia mengundang 17 pemimpin utama media dari Indonesia termasuk ISWAMI Indonesia, Direktor Utama Perusahaan Umum Lembaga Revolusi Kantor Berita Nasional (Antara), Ketua Pengarang - TVOne & VivaNews, DetikCom, Kompas TV, Kompas, The Jakarta Post dan Metro TV.Terdahulu, sambutan HAWANA 2022 dimulakan dengan dua sesi Forum Media Nasional bertemakan ‘Kewartawanan Era Revolusi Industri Keempat: Cabaran dan Peluang’ bermula pukul 9.00 pagi ini.

Tarikh 29 Mei diwartakan sebagai Hari Wartawan Nasional sempena penerbitan pertama akhbar di Malaysia iaitu Utusan Melayu pada 29 Mei 1939, yang menjadi platform pertama media di Malaysia. Kali pertama HAWANA diadakan adalah pada 11 April 2018 di Pusat Pameran dan Konvensyen Matrade Kuala Lumpur. Sambutan julung kali bertemakan ‘Membela Bangsa, Membina Negara’ itu dihadiri kira-kira 1,000 pengamal media dari seluruh negara.Pada 30 November 2021, kerajaan bersetuju mengekalkan tarikh 29 Mei setiap tahun sebagai Hari Wartawan Nasional.


MyCARE sasar RM4 juta bantu tiga negara dalam kempen bantuan kemanusiaan

JOHOR BAHRU, 29 Mei - Sebanyak RM4 juta kutipan disasarkan Humanitarian Care Malaysia Bhd (MyCARE) menerusi Kempen Bantuan Kemanusiaan Syria, Yaman dan Afghanistan yang dijangka bermula bulan depan.Kempen yang berlangsung selama dua tahun hingga Disember 2024 itu, memfokuskan kepada projek pembangunan pendidikan anak-anak pelarian di tiga negara berkenaan.Ahli Pemegang Amanah MyCARE Johor, Dr Mohd Zin Kandar berkata sebanyak RM1.5 juta akan digunakan untuk pembinaan sekolah dan bantuan kemanusiaan di Syria dan Yaman, manakala bakinya untuk bantuan pendidikan dan kemanusiaan di Afghanistan.

"Jadi ketiga-tiga negara ini kita akan fokus kepada pendidikan, kita tahu pendidikan adalah satu pendekatan yang lestari yang mana melalui pendidikanlah, mereka akan dapat membangunkan kembali negara mereka," katanya kepada pemberita selepas prapelancaran Kempen Kemanusiaan MyCARE-Econsave untuk Syria, Yaman dan Afghanistan, di sini.Katanya, sumbangan boleh disalur menerusi tabung kemanusiaan yang disediakan menerusi cawangan pasar raya Econsave di seluruh negara.


Sirat Maharaja dan Sound Creative ke pentas akhir Pertandingan Dikir Barat 2022

KUALA LUMPUR, 29 Mei - Kumpulan dikir barat Sirat Maharaja dan Sound Creative mara ke peringkat akhir Pertandingan Dikir Barat 2022 anjuran Radio Televisyen Malaysia (RTM).Ini selepas persembahan kedua-dua kumpulan itu berjaya memikat perhatian juri pada saingan peringkat separuh akhir yang diadakan di Auditorium Perdana, Angkasapuri, malam tadi.Kumpulan Sound Creative membuka tirai persembahan dengan tema media sosial dan maruah.Manakala Sirat Maharaja tampil dengan tema pilih jodoh.

"Alhamdulillah, perasaan sekarang sangat bersyukur, semua penat lelah rasa terbayar setakat ini, tapi perjalanan belum berakhir," kata Pengurus Kumpulan Sound Creative, Musling Aling.Bagi Pengurus Kumpulan Sirat Maharaja, Muhammad Naim beliau terharu dengan sokongan yang diberikan oleh peminat mereka.

"Terima kasih kepada penonton- penonton yang sudi menyokong pasukan Sirat Maharaja ke peringkat akhir," katanya.Penerbit Program Pertandingan Dikir Barat 2022, Rashidah Ali berharap kedua-dua kumpulan akan melakukan persembahan terbaik pada pertandingan akhir.

"Harapan saya kedua- dua kumpulan ini akan mempersembahkan satu persembahan yang lebih 'wow' kerana kita telah memberikan tema dan juga pusingan yang berbeza daripada peringkat sebelum ini."Saya juga mengharapkan penonton dan penyokong dikir barat seluruh Malaysia teruskan menyokong pertandingan Dikir Barat 2022 hanya di RTM," katanya.Dua lagi kumpulan yang turut bersaing bersama-sama Sirat Maharaja dan Sound Creative untuk ke pertandingan akhir iaitu Sri Dewi dan Sidi Bara.Pertandingan akhir Dikir Barat 2022 akan diadakan pada 4 Jun depan.


HAWANA 2022: Etika dan profesionalisme jadi panduan

KUALA LUMPUR, 29 Mei - Kewujudan 'wartawan klon' tidak mengubah peranan dimainkan wartawan sebenar.Berbekalkan profesionalisme dan etika, tanggungjawab perlu terus digalas pengamal media.Tidak dinafikan, media baharu membolehkan sesuatu berita disampaikan dengan cepat.Namun ia mengundang kewujudan terlalu banyak wartawan 'klon' yang ingin mengambil tempat wartawan profesional.Masalah timbul apabila profesionalisme dan etika penyampaian maklumat tidak dititikberatkan.

"Apa yang penting dalam sesuatu yang dilakukan oleh wartawan klon ini adalah yang penting dia mahu populariti dan mereka mahu capaian yang ramai."Apa yang penting bagi mereka juga adalah mereka mempunyai pengikut yang begitu ramai tanpa mengambil kira apa yang menjadi kebenaran dalam berita yang disampaikan," kata Dekan Fakulti Komunikasi dan Pengajian Media Universiti Teknologi Mara (UiTM) Shah Alam, Profesor Madya Dr. Massila Hamzah.Pandangan sama turut disuarakan Ketua Setiausaha Komunikasi dan Multimedia, Datuk Seri Mohammad Mentek.Katanya, wartawan perlu mematuhi etika kewartawanan agar maklumat disampaikan lengkap, tepat dan sahih.

"Pesanan saya pada semua wartawan untuk sentiasa berpegang kepada etika profesionalisme sebagai wartawan, laporkan yang sahih, dapatkan daripada sumber yang sahih dan sudah tentu dari segi masa itu kena buat cepatlah," katanya.Wartawan nadi masyarakat, perisainya adalah prinsip dan kiblatnya adalah kebenaran.Perjuangan mereka akan tetap hidup selagi mana bumi ini berputar dan mungkin kaedahnya berbeza namun matlamatnya tetap sama.Biarpun diasak kiri dan kanan, walau terpaksa mengharungi peritnya mentari dan sejuknya hujan itulah erti sebuah pengorbanan mereka bergelar 'wartawan'.Teruskan perjuangan buat semua biarpun kalian adalah wira yang tidak didendang.Selamat Hari Wartawan Nasional 2022.laporan disediakan Siti Aishah Che Pi sempena Hari Wartawan Nasional (HAWANA) 2022.


Kilang tilam terbakar di Seremban

SEREMBAN, 29 Mei - Sebuah kilang membuat tilam musnah 80 peratus dalam kebakaran di Jalan Pantai-Jelebu, petang semalam.Ketua Balai Bomba dan Penyelamat Seremban, Mohamad Idris berkata, pihaknya menerima panggilan kecemasan mengenai kejadian kira-kira pukul 6.45 petang.

"Semasa kita memadamkan kebakaran ini kita tidak hadapi masalah dari segi bekalan air sebab kita dapat bekalan air terbuka daripada sungai belakang kilang dan juga terdapat satu satu kolam takungan berhampiran dengan kilang yg terbakar," katanya ketika ditemui di lokasi kejadian.Katanya, kerja-kerja pemadaman turut dibantu anggota Balai Bomba dan Penyelamat Ampangan, Seremban 2, Senawang serta Balai Bomba dan Penyelamat Nilai.Tambah Mohamad, seorang anggota mengalami kecederaan ringan ketika melakukan kerja pemadaman dan telah dihantar ke Hospital Tuanku Jaafar di Seremban untuk rawatan lanjut dan berada dalam keadaan stabil.


Kempen 'Jom Makan Ikan Air Tawar' bantu jana pendapatan pengusaha produk asas tani

AMPANG, 29 Mei - Bagi menyokong pelan pembangunan serta mengukuhkan lagi industri perikanan negara, Jabatan Perikanan telah menganjurkan kempen 'Jom Makan Ikan Air Tawar'.Timbalan Menteri Pertanian dan Industri Makanan 1, Datuk Seri Ahmad Hamzah berkata melalui kempen tersebut, ia dapat membantu menjana pendapatan penternak dan pengusaha produk Industri Asas Tani yang berasaskan ikan air tawar.

"Program ini adalah kesinambungan daripada program yang telah dirasmikan YB Menteri pada 24 Mac yang lalu dan kita yakin program ini bertepatan dan kena pada tempatnya bagi kita mempromosikan dan menarik minat kepada pengguna-pengguna untuk memilih ikan air tawar sebagai menu masakan mereka," katanya pada majlis Jelajah Perikanan Selangor "Jom Makan Ikan Air Tawar", di sini.

Sementara itu, Jabatan Perikanan memberi jaminan bekalan ikan bagi keperluan dalam negara adalah mencukupi.Ketua Pengarah Jabatan Perikanan, Mohd Sufian Sulaiman berkata apa yang berlaku pada masa ini disebabkan peningkatan permintaan akibat pembelian panik susulan laporan mengenai krisis makanan.

"Janganlah membuat pembelian panik kerana dari segi penternakan dan tangkapan ikan memang mencukupi, sila buat pembelian secara biasa," katanya.Tambah Sufian, kekurangan bekalan serta harga ikan yang tinggi ketika ini merupakan isu global, akan tetapi Jabatan Perikanan sentiasa memastikan sumber bekalan itu mencukupi.


41 rumah rosak akibat ribut di Perlis

KANGAR, 28 Mei - Hujan lebat beserta angin kencang yang melanda Perlis kira-kira pukul 7 malam telah mengakibatkan 41 buah rumah rosak teruk.Kejadian yang berlaku melibatkan rumah penduduk di Kuala Perlis, Pauh, Ulu Pauh, Padang Siding, Batu Bertangkup, Sungai Padang, Kayang, Titi Tinggi, Batu Hampar dan Alor Tampang.  Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan pihaknya telah turun ke lokasi sebaik menerima laporan mengenai kejadian berkenaan.

(Ribut yang mengakibatkan rumah penduduk rosak teruk)

Bancian bagi mendapatkan anggaran sebenar kerosakan dan jumlah rumah terlibat telah dilaksanakan, manakala bantuan bagi membaiki kediaman dan keperluan berkaitan akan disalurkan segera pihak MAIPs dan Jabatan Kebajikan Masyarakat.  Ketika ini Jabatan Bomba dan Penyelamat serta Angkatan Pertahanan Awam berada di lokasi kejadian bagi membantu penduduk yang terjejas.  Ada di antara penduduk terlibat menumpang di rumah saudara mara sehingga bantuan memperbaiki kediaman dilaksanakan.


Misi KAME 2022 tawan Everest terhalang faktor cuaca

KATHMANDU, 28 Mei - Misi Keluarga Everest 2022 (KAME 2022) menawan puncak tertinggi dunia terhalang disebabkan faktor cuaca dan keselamatan. Muhammad Hawari Hashim yang juga salah seorang peserta berkata dia diarahkan berpatah balik oleh ketua malim gunung disebabkan angin kencang disusuli ribut salji mencecah kelajuan 54 kilometer (km) hingga 70 km per jam. Menurutnya kejadian berlaku pada 22 Mei lalu kira-kira pukul 3 pagi (waktu Nepal) dan ketika itu dia bersama tiga pendaki lain terdiri dari Pengarah Angkatan Pertahanan Awam Malaysia (APM) Kedah, Awang Askandar Ampun Yaacub, Koperal Pragash Murugesu, dari Kem Ulu Kinta,Perak dan pakar teknologi maklumat, Oh Jin Heng.Katanya, kedudukan mereka ketika itu berada kira-kira 7,600 meter (m) dari paras laut ( 8,849 m ketinggian Everest) di 'yellow band' antara kem tiga dan kem empat dan hanya memerlukan anggaran masa 16 jam untuk tiba dipuncak tertinggi dunia itu. "Kami berempat cuba meneruskan pendakian pada pukul 7 pagi (waktu Nepal) namun cuaca bertambah buruk sehingga menyebabkan penglihatan terbatas disebabkan ribut salji dan tiga khemah turut diterbangkan ribut"."Awang yang berhadapan masalah simpton buta salji manakala Pragash pula dikhuatri berhadapan radang dingin (frost bite) diarahkan berpatah balik awal ke EBC diiringi malim gunung dan sekiranya diteruskan akan berhadapan risiko radang dingin dan Sindrom Pernafasan Akut yang Teruk (AMS)".

"Saya dan Jack cuba meneruskan perjalanan namun cuaca semakin buruk dan akur arahan ketua malim gunung untuk berpatah balik ke EBC, "katanya pada sidang media yang diadakan secara dalam talian hari ini.

Sementara itu, Ketua Misi KAME 2022,Azim Afif Ishak  pendaki Everest 2016 berkata, misi ini sebenarnya mampu direalisasikan namun terpaksa akur apabila berhadapan faktor cuaca diluar jangkaan.

Menurutnya, setakat ini kesihatan semua peserta dalam keadaan baik dan tidak berhadapan sebarang simpton selepas pemeriksaan dilakukan pihak perubatan KAME 2022. Katanya, sebelum ini pihaknya turut berhadapan kekangan seperti mendapat permit pada saat akhir disebabkan masalah sumber kewangan yang diterima lewat dari pihak penaja. "Pada peringkat awal pihaknya hanya mampu membeli empat permit dan diikuti enam permit lain bagi melakukan pendakian bermula 22 hingga 29 Mei."Kita juga menerima maklumat dari pihak kaji cuaca Nepal yang memaklumkan pada bulan ini salji juga mula mencair awal dan aktiviti pendakian ke puncak Everest ditutup pada hujung bulan ini atas faktor keselamatan"."Misi yang mendapat sokongan kerajaan dan Perdana Menteri, Datuk Seri Ismail Sabri Yaakob ini terpaksa ditangguhkan ke Mac tahun depan atas faktor keselamatan dan pihak kami masih mempunyai peruntukan berjumlah RM1.5 juta untuk meneruskan misi ini membabitkan peserta yang sama"."Berdasarkan pengalaman yang dilalui peserta termasuk telah menjalani latihan di Labuche Peak (6,119 m) dan latihan teknikal di laluan Khumbu Icefall ia menjadi satu kelebihan dan persedian untuk menghadapi misi pendakian pada tahun depan, "katanya.Mengikut jadual KAME 2022 memulakan misi pada 17 April lalu dan dijadualkan berakhir pada 5 Jun depan.Enam peserta lain yang menyertai misi ini terdiri dua anggota Komando 69 Ulu Kinta,iaitu Mohammad Hanif Che Ahmad,  Inspektor Kanang Usin,  jurutera, Ahmad Murshid Maktar,  kakitangan swasta, Ayu Wanirah Naharuddin dan Pegawai Sukan, Rina Jordana Adnan.


Pengasih mohon kerajaan teliti semula Akta Dadah Berbahaya 1952

KUALA LUMPUR, 28 Mei - Persatuan Pengasih Malaysia (Pengasih) memohon kerajaan untuk meneliti semula Akta Dadah Berbahaya 1952 dan peraturan-peraturannya.

Jelas Presiden Pengasih, Ramli Abdul Samad, ini kerana undang-undang berkenaan sudah terlalu lama dan tidak sesuai dengan situasi semasa."Kita kena pinda sekali lagi agar sesuai dengan keadaan semasa. Penagihan sekarang perlu pendekatan rawatan perubatan, bukan hanya tangkap, kurung dan dipenjarakan," katanya.

Beliau ditemui pemberita selepas Majlis Rumah Terbuka Pengasih 2022, di sini hari ini.Tambah Ramli, kebanyakan jenis dadah yang baru memberi kesan berbeza seperti gangguan mental.Perkara itu turut dipersetujui selebriti dan juga bekas penghuni Pengasih, Datuk Jamal Abdillah."Penagihan zaman dahulu, itu lain dengan cara sekarang. Tidak sesuai dengan zaman ini sekarang banyak guna methamphetamine, kalau dulu heroin dan ganja dia lain. Minta sangat dipinda dan saya sangar menyokong," kata beliau.


Hamzah akan bertemu Menteri Dalam Negeri Thailand, bincang isu keselamatan negara

(Hamzah pada Majlis Rumah Terbuka Aidilfitri PAS yang dihadiri Presidennya, Tan Sri Abdul Hadi Awang di Stadium Indera Mulia, Ipoh)

IPOH, 28 Mei - Menteri Dalam Negeri, Datuk Seri Hamzah Zainudin akan mengadakan rundingan dengan rakan sejawatnya di Thailand dalam masa terdekat.Pertemuan itu susulan kejadian letupan bom dan tembakan senjata api di Tak Bai, Thailand, baru-baru ini.  Ia juga bagi membincangkan isu berhubung keselamatan sempadan kedua-dua negara.  "Kita sedang membuat siasatan supaya kerjasama yang perlu diadakan antara Thailand dan Malaysia. Isu keganasan ini adalah sesuatu yang boleh merugikan mana-mana negara. "Jadi saya akan berunding dan bertemu dengan Menteri Dalam Negeri Thailand untuk membincangkan cara mana mendapatkan kepastian dari segi mereka yang kita senaraikan sebagai pengganas sama ada ianya dari sana (Thailand) masuk ke sini atau mereka yang telah disenaraikan dari Malaysia ke sana, itu semua akan kita bincangkan," katanya.Beliau ditemui pada Majlis Rumah Terbuka Aidilfitri PAS yang dihadiri Presidennya, Tan Sri Abdul Hadi Awang di Stadium Indera Mulia, di sini hari ini.

Dalam pada itu, Hamzah berkata tiada sekatan perjalanan dikenakan di antara kedua-dua negara berikutan ia menjadi kebiasaan bagi rakyat Malaysia dan Thailand untuk melakukan pergerakan.  Pada masa sama, kawalan sempadan terus giat dipertingkatkan ketika ini.  Kementerian Dalam Negeri (KDN) sebelum ini mengesahkan tiada pembabitan rakyat Malaysia dalam kejadian letupan bom dan tembakan senjata api di Tak Bai, pada malam Rabu.


Ketum dan hemp untuk tujuan perubatan, satu jawatankuasa ditubuh

SUNGAI PETANI, 28 Mei - Sebuah jawatankuasa bagi memberi cadangan mengawal penyalahgunaan ketum dan hemp diwujudkan.Ia dalam usaha mendapatkan kelulusan penananam dua tumbuhan itu daripada kabinet untuk tujuan perubatan.  Timbalan Menteri Komunikasi dan Multimedia, Datuk Zahidi Zainul Abidin berkata jawatankuasa yang terdiri daripada bekas pegawai polis itu diwujudkan oleh pihaknya selepas kerajaan memberi 'lampu hijau' bagi membincangkan isu tersebut sebelum ini.

(Zahidi ketika berucap pada majlis Aidilfitri di sini)

"Kerajaan pada hari ini telah memberi lampu hijau dan saya perlu bincang dengan Menteri Kesihatan, iaitu bagaimana dari segi pengawalannya. Sekarang ini kita hendak berbincang dari segi pengawalan dan kita lantik bekas anggota polis, pegawai tertinggi untuk menjadi pengerusi jawatankuasa. Mereka ada pengalaman dengan narkotik dan sebagainya kita panggil," kata Zahidi di sini.Katanya, cadangan mereka akan dikemukakan kepada kerajaan supaya ketum dan hemp ini tidak disalah guna.  Zahidi turut menyelar pihak yang cuba membangkang usahanya untuk mendapat kebenaran menanam ketum kerana bimbang penduduk luar bandar akan akan mendapat pendapatan lumayan.  Beliau berkata demikian ketika ditemui di majlis Ramah Mesra Hari Raya Aidilfitri Kementerian Komunikasi dan Multimedia, di Padang MSPPK, Ambangan Height.


1,240 bakal jemaah haji Johor berlepas mulai 19 Jun

JOHOR BAHRU, 28 Mei - Seramai 1,240 bakal jemaah haji dari Johor akan berangkat ke Tanah Suci bagi menunaikan Rukun Islam kelima itu tahun ini.  Exco Hal Ehwal Agama Negeri, Mohd Fared Mohd Khalid berkata penerbangan pertama dari Johor bermula 19 Jun, melibatkan 160 jemaah.  Menurutnya, proses rayuan juga diteruskan termasuk memohon kuota tambahan.Bagaimanapun, keputusannya tertakluk kepada budi bicara kerajaan Arab Saudi.  "Saya percaya kita ada mohon kuota tambahan tapi sebanyak mana pun tertakluk kepada budi bicara kerajaan Arab Saudi, jadi pada pandangan saya siapa juga yang berhasrat mohon merayu kita tidak menghalang seramai mana pun jemput merayu tetapi pihak kerajaan Johor dan Tabung Haji sudah pasti terhad," katanya.

(Mohd Fared ketika ditemui pemberita di Johor Bahru hari ini)

Beliau berkata demikian selepas menghadiri Kursus Haji Perdana, di Stadium Majlis Bandaraya Pasir Gudang, di sini hari ini Secara keseluruhannya, sebanyak enam penerbangan akan membawa jemaah haji dari Johor, dengan penerbangan terakhir pada 28 Jun.


Golok selamat untuk dilawati

RANTAU PANJANG, 28 Mei - Tiada masalah untuk kunjungi Pekan Golok Thailand buat masa ini.  Menurut Ahli Dewan Undangan Negeri (ADUN) Golok, Wan Anuar Wan Jaafar ini kerana insiden yang berlaku di Tak Bai baru-baru ini tidak melibatkan daerah itu.  Katanya, rakyat di negara ini dialu-alukan berkunjung ke Golok dan tidak perlu risau dengan keselamatan mereka kerana insiden itu tidak berkaitan dengan pekan berkenaan.

(ADUN Golok Wan Anuar Wan Jaafar)

"Jangan risau. Kita orang kampung hendak ke Sungai Golok tiada masalah," Kita dah berbincang dengan mereka disana untuk memastikan semua selamat," kata Wan Anuar di sini.Beliau berkata demikian kepada RTM ketika ditemui pada program Himpunan Terbesar peminat Dua Roda Kelantan International Bike Week 2022 atau Ride Mega Pelancongan Kelantan 2022 yang dibawakan khas oleh NID Golok di Rantau Panjang.  Pada program itu sebanyak 10,000 buah motosikal berkuasa tinggi dari seluruh negara termasuk Singapura serta Thailand menyertai konvoi ke beberapa lokasi terpilih.  Sementara itu, bagi penaja program berkenaan Dato Seri Tengku Kamarudin Raja Ab Rahman, program itu dilihat menyatukan hubungan silatulrahim bukan sahaja peserta dari dalam negara malahan dari negara luar. "Tujuan utama kita menganjurkan Kelantan Bike Week untuk mengeratkan hubungan dan persahabatan antara bike week seluruh Malaysia dan menambah baik ekonomi," kata Tengku Kamarudin.


Tangani haiwan berkeliaran, elak kemalangan

KUANTAN, 28 Mei - Masalah haiwan ternakan yang berkeliaran di jalan negeri dan persekutuan perlu ditangani demi keselamatan pengguna jalan raya.  Timbalan Menteri Perumahan dan Kerajaan Tempatan, Datuk Seri Dr Ismail Abdul Muttalib berkata kementeriannya memandang serius kejadian kemalangan maut berpunca daripada haiwan ternakan yang berkeliaran.  KPKT melalui mesyuarat Penyelarasan bersama Setiausaha Kerajaan Negeri menegaskan, Pihak Berkuasa Tempatan (PBT) mempunyai hak penguatkuasaan terhadap haiwan terbiar yang mengancam keselamatan awam dan merosakkan landskap.  Tegas Ismail kerajaan akan memastikan setiap penguatkuasaan dilakukan berkaitan isu tersebut dapat dilaksanakan dengan baik dan teratur. "Peraturan mengenai perkara itu memang ada. Kita mahu PBT mengambil maklum isu ini bersama nasihat yang diberikan oleh pihak veterinar. Jadi saya kira mungkin perbincangan dengan penternak supaya mereka bertanggungjawab terhadap haiwan ternakan mereka. Tanpa membiarkan berkeliaran yang boleh jejaskan keselamatan dan dalam masa sama boleh menimbulkan kekecohan hubungan sesama masyarakat," kata Ismail di sini.Beliau berkata demikian selepas majlis jamuan hari raya Aidilfitri bersama masyarakat Orang Asli Kampung Batu 55 Jalan Maran, di Pahang.

Menurutnya selepas menerima aduan awam tangkapan akan dilakukan oleh pihak PBT dan notis akan dikeluarkan kepada pemilik untuk menuntut haiwan peliharaan mereka.  Sekiranya tiada tuntutan dalam tempoh 7 hingga 14 hari PBT akan melupuskan secara jualan dan diakaunkan kepada PBT.  Sepanjang tahun lalu, sebanyak 18,534 tindakan penguatkuasaan dilaksana oleh PBT di seluruh negara membabitkan ternakan terbiar dan mempunyai pemilik.


Keluarga masih berharap Siti Nur Athhiyya Soffea pulang

KUANTAN, 28 Mei - Ibu bapa Siti Nur Athhiyya Soffea, kanak-kanak hilang dalam kejadian di sebuah rumah rakit di Bukit Rangin di sini malam tadi reda dengan sebarang ketentuan yang perlu dihadapi. Bagaimanapun Muhammad Sukri Ali dan isterinya Ita Daud masih berharap anaknya yang berusia tiga tahun itu, akan pulang ke pangkuan keluarga dalam keadaan selamat.  Muhammad Sukri berkata kejadian berlaku ketika beliau mengadakan majlis rumah terbuka di rumah rakit miliknya itu yang dihadiri ahli keluarga dan kenalan terdekat.  "Jadi kita cuba cari atas bukit semua sehingga ke ada sungai, sampai ke rumah kosong sana pun tak ada. Semua pakat cari bantu kami cari tapi tak dapat jumpa."Anak saya ini orangnya memang lincah, pandai bercakap dan dia tidak pelat. Kalau orang tak kenal dia memang tidak akan ikut. Dia membesar di sini, di rumah rakit ini lah."kata Muhammad Sukri di sini. Beliau yang menetap di rumah rakit itu berkata, usaha mencari telah digerakkan bersama ahli keluarga selepas menyedari anaknya itu tiada sekitar pukul 11.15 malam bagaimanapun usaha itu gagal.

Sementara itu Ketua Polis Daerah Kuantan, Asisten Komisioner Wan Mohd Zahari Wan Busu mengesahkan bahawa pihaknya menerima laporan daripada bapa kanak-kanak itu, pada pukul 12.30 pagi tadi.  Bertindak atas laporan, pihak polis telah ke tempat kejadian bagi operasi mencari mangsa, namun usaha mengesan mangsa disekitar dan sepanjang Sungai Bukit Rangin menghadapi kesukaran berikutan keadaan sekitar yang gelap.  Dalam pada itu, Penolong Pengarah Bahagian Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, operasi mencari dan menyelamat telah dilakukan di sungai, mengambil kira kemungkinan mangsa terjatuh.  Katanya, pihak bomba telah menerima laporan kanak-kanak hilang pada pukul 3.23 pagi tadi, sebelum seorang pegawai dan enam anggota dari Balai Bomba dan Penyelamat Indera Mahkota bergegas ke lokasi kejadian.  Operasi mencari dan menyelamat mangsa mula dilakukan sejak awal pagi tadi dan setakat ini, mangsa masih belum dijumpai.


Agihan tablet PerantiSiswa dijangka bermula pada Julai - Annuar

(Annuar pada sidang media di Kota Bharu hari ini)

KOTA BHARU, 28 Mei - Program agihan peranti tablet percuma di bawah inisiatif PerantiSiswa Keluarga Malaysia kepada pelajar Institusi Pengajian Tinggi (IPT) Awam dan Swasta dari golongan B40 dijangka bermula Julai depan.  Penangguhan pengagihan itu dibuat selepas tender perolehan terpaksa dibuka semula untuk mendapatkan peranti dari pembekal yang sesuai.Menteri Komunikasi dan Multimedia, Tan Sri Annuar Musa berkata pihaknya menjangkakan sebelum pertengahan Jun, pemilihan tender dapat diselesaikan.Sekali gus pengagihan dapat dilakukan secepat mungkin. "Berlaku kelewatan lebih kurang sebulan sahaja dan sama sekali tidak menjejaskan perancangan dan program PerantiSiswa seperti mana yang kita umumkan."Malah dengan penangguhan ini juga dan berdasarkan indikator jumlah pemohon, kementerian berkeyakinan kita mempunyai siling perbelanjaan yang cukup untuk perluaskan lagi kelayakan dan juga pihak-pihak yang boleh menerima peranti ini," katanya.Beliau yang juga Ahli Parlimen Ketereh hadir pada Majlis Ramah Mesra Aidilfitri Komuniti Keluarga Malaysia Kelantan di Kompleks Yayasan Kemiskinan Kelantan (YKK) Padang Kala, di sini hari ini.

(Annuar berbual dengan pengunjung pada Majlis Ramah Mesra Aidilfitri Komuniti Keluarga Malaysia Kelantan di Kota Bharu)

Mengulas lanjut, Annuar berkata Kementerian Komunikasi dan Multimedia (K-KOMM) juga akan memperluaskan kelayakan serta golongan yang layak menerima peranti tablet percuma berkenaan.  Jika sebelum ini, penerima peranti terbabit hanya dalam kalangan pelajar IPTA dan IPTS daripada golongan B40, namun ia akan diperluas kepada pelajar Institut Pendidikan Guru (IPG) di bawah Kementerian Pelajaran Malaysia (KPM) daripada golongan B40.  Turut di jangka akan berada dalam senarai penerima adalah pelajar di bawah institusi Kementerian Pelancongan, Seni dan Budaya Malaysia (MOTAC) iaitu Akademi Seni Budaya dan Warisan (ASWARA).


Perkhidmatan jalur lebar hampir capai sasaran

SUNGAI PETANI, 28 Mei - Perkhidmatan menyeluruh jalur lebar ke seluruh negara menerusi Pelan Jalinan Digital Negara (JENDELA) diyakini dapat dicapai seperti yang disasarkan.Ini berikutan kawasan liputannya sudah hampir mencecah 100 peratus.  Timbalan Menteri Komunikasi dan Multimedia, Datuk Zahidi Zainul Abidin berkata Kementerian menerusi agensinya Suruhanjaya Komunikasi dan Multimedia Malaysia (SKMM) sentiasa memberi tumpuan kepada penambahbaikan perkhidmatan.Ia termasuk menyediakan pelan sokongan seperti penggunaan satelit selain menara gentian optik.

"Selain menangani isu akses kepada internet berkualiti termasuk di kawasan luar bandar dan pedalaman maklumat infrastruktur dan data dari pelbagai sumber juga akan dipertingkatkan," menurut Zahidi di sini.  Beliau berkata demikian dalam sidang media pada Majlis Ramah MESRA Hari Raya Aidilfitri K-KOM anjuran SKMM di sini.  Penganjuran bersama agensi Jabatan bawah K-KOMM serta Umno Bahagian Merbok itu menerima lebih 8,000 pengunjung.

Dalam pada itu Zahidi berkata sebanyak 298,746 premis di negeri ini telah mendapat akses kepada capaian gentian optik yang dilaksanakan di bawah fasa pertama JENDELA.

Setakat suku pertama tahun ini kelajuan purata jalur lebar mudah alih di Kedah pula telah meningkat kepada 34.65 megabit per saat (Mbps).

"Liputan jalur lebar mudah alih 4G di kawasan berpenduduk di Kedah telah meningkat kepada 97.89 peratus. Di Merbok pula, setakat suku pertama 2022 mencatatkan 99.82 peratus. Jadi maknanya kita meninjau liputan dan kita akan menambah baik lagi liputan di Kedah untuk kita bantu kembangkan ekonomi yang memerlukan ‘kesalinghubungan’," katanya di sini.